Potres u EU: Teroristi „ruše“ Šengen - 07.11.2020, Sputnik Srbija\nPotres u EU: Teroristi „ruše“ Šengen\nPerspektiva Šengenske zone je dosta pesimistična — uprkos tome što je građena da „večno traje“. Praksa pokazuje da dobro funkcioniše samo u vreme normalnog... 07.11.2020, Sputnik Srbija\nanalize i mišljenja, komentari i analitika, emanuel makron\n22:15 07.11.2020 (Osveženo: 20:06 08.11.2020)\n© REUTERS / Wolfgang RattayŠengen, Eu\nPerspektiva Šengenske zone je dosta pesimistična — uprkos tome što je građena da „večno traje“. Praksa pokazuje da dobro funkcioniše samo u vreme normalnog života. Čim dođe do krize, i Šengen dolazi u krizu, kaže za Sputnjik profesor Fakulteta političkih nauka dr Slobodan Samardžić.\nPosle serije terorističkih napada radikalnih islamista u više zemalja EU, Emanuel Makron, predsednik Francuske, koja je, pokazalo se, jedna od najugroženijih, najavio je da će ostalim članicama EU predložiti reformu Šengen zone.\nŠengen u krizi, da li je moguća reforma\nMakron je nakon terorističkih akata koji su u poslednjih mesec dana odneli više života, od Pariza, Nice, Avinjona, Berlina, Beča, ocenio da je pretnja islamskog terorizma dugoročna i da je mreža krijumčara ilegalnih migranata često povezana sa terorističkim mrežama. Francuska će zato duplirati broj policajaca kako bi pojačala pogranične kontrole, ali i predložiti reformu Šengena.\nNa pitanje da li je uopšte moguće, s obzirom na razlike u EU, da dođe do reforme tog sistema, Samardžić koji se na FPN-u bavi upravo političkim sistemom EU, podseća da Šengenska zona, koja je stupila na snagu 1996. godine, podrazumeva potpunu slobodu kretanja ljudi.\nReč je, kako kaže, o jako visokom stepenu integracije, jer za kretanje na prostoru te zone ljudima nije potrebno ništa od dokumenata osim lične karte koju niko i ne proverava, jer granice, faktički, ne postoje.\nOn, međutim, podseća da se Šengenska zona već nekoliko puta suočila sa izazovima i bila u opasnosti, posebno kada je došlo do migracija sa Bliskog istoka tokom rata na tlu Sirije i Iraka sa takozvanom Islamskom državom.\n© Fotolia / TwixxPotpuna sloboda kretnja u Šengen zoni je već nekoliko puta bila na ispitu, posebno sa prilivom migranata na granice EU.\nPotpuna sloboda kretnja u Šengen zoni je već nekoliko puta bila na ispitu, posebno sa prilivom migranata na granice EU.\n© Fotolia / Twixx\nUnutrašnja bezbednost i povratak u prošlost\nNeke vrste ograničenja kretanja je bilo i kada je virus kovid 19 zavladao Zapadnom Evropom, a sada je za slobodu kretanja i njenu zloupotrebu novi izazov terorizam i to, smatra naš sagovornik, pokazuje da u oblasti unutrašnje bezbednosti Evropska unija ima potrebu za određenim regresivnim kretanjem, odnosno poništavanjem onih dostignuća koja su imali u slobodi kretanja.\nIako je postignut visok stepen integracije sa Evropolom, saradnje policija i Fronteksa kao agencije koja štiti spoljne granice EU, to očigledno nije dovoljno da bi ceo unutrašnji prostor EU bio jedno bezbedno područje kretanja.\n„Šengen zona kao jedno veliko dostignuće integracije postala je prilično fleksibilna stvar, kao i mnoge integracione oblasti u okviru EU. To je zato što to u celini nije zajednički prostor upravljanja i kada dođu vanredne situacije, države same reaguju, što može da završi u potpunom negiranju Šengenske zone kao zone slobode kretanja“, napominje profesor FPN-a.\nNa pitanje šta je to što bi, s obzirom na propise koji određuju Šengen zonu, Makron mogao da predloži, a da podrže ostale članice EU, Samardžić kaže da bi mogao da traži ponovno uspostavljanje policijske kontrole na unutrašnjim granicama, odnosno na granicama država članica.\nJednostrano delovanje pogubno po ideju Šengena\nOn, međutim, ističe da bi se to jako odrazilo na slobodu kretanja 99 odsto ljudi koji više ne bi mogli da prolaze kroz tu granicu kao da je nema, kakav je sada slučaj. Čovek trenutno ne može ni da zna gde je ona između zemalja koje su u Šengen zoni, jer ne postoje bilo kakvi granični objekti, ili policija.\nNa konstataciju da nisu sve zemlje EU podjednako ugrožene, jer se teroristički napadi uglavnom ponavljaju u istim zemljama i na pitanje da li bi članice EU složno reagovale, Samardžić napominje da ni sve članice EU nisu u Šengen zoni.\n© AP Photo / Kasten ThielkerNisu ni sve članice EU u Šengen zoni, pa bi odluku o njenoj reformi trebalo da donesu samo one države koje je čine.\nNisu ni sve članice EU u Šengen zoni, pa bi odluku o njenoj reformi trebalo da donesu samo one države koje je čine.\n© AP Photo / Kasten Thielker\nOdluka o tome šta će uraditi po pitanju eventualnog Makronovog predloga je na članicama Šengen zone. Iako su među njima neke ugrožene, a neke ne, odluka o kontroli granice, na primer, samo između Francuske i Španije i Francuske i Nemačke, ili Nemačke i Austrije bi, smatra on, predstavljala jednostrano delovanje koje bi bilo porazno po celu ideju Šengenske zone.\nSistem koji nije dobro utemeljen\n„Oni bi morali da to utvrde načelno za sve države koje su članice Šengen zone, da uspostave takvu vrstu kontrole, bar privremeno, ali i to bi nanelo jako velike štete celoj ideji integracije“, ocenio je Samardžić.\nA to bi se, kako dodaje, vrlo verovatno odrazilo i na ekonomsku slobodu koja traje već 60 godina, a to je sloboda kretanja robe.\n„Ako se ljudi kontrolišu, onda se moraju kontrolisati i vozači kamiona, mašinovođe koji prevoze teret, a onda bi se morala kontrolisati i roba i njen prevoz bi zbog toga bio zadržan. To sve vuče jedno drugo i to bi možda bio i veliki problem za očuvanje tog zajedničkog tržišta“, upozorava sagovornik Sputnjika.\nNa pitanje da li je više skeptik prema predlogu koji najavljuje Makorn, ili smatra da je on izvodljiv, profesor FPN-a to, pre svega, vidi kao retrogradno kretanje u okviru same EU.\n„To znači da je sistem koji je napravljen osetljiv, da nije čvrst kao u okviru poretka jedne države, jedne federacije. Čim države mogu same jednostrano da reaguju bez velike kazne, kao što je Mađarska bila verbalno kritikovana, ali nije bila kažnjena zbog podizanja barijera zbog migranata, čim se to događa, znači da taj sistem nije dobro utemeljen. Svaki sistem i podsistem se gradi da, što bi se reklo, večno traje. A ovaj je, izgleda, ograničen na vreme normalnog života, a čim dođe kriza, dolazi i sam u krizu, tako da je to dosta pesimistična perspektiva“, zaključio je Samardžić.


Privremena uprava u Banci Srpske: Rješenje statusa banke za 30 dana\nYou are at:Home»Vijesti»BiH»Privremena uprava u Banci Srpske: Rješenje statusa banke za 30 dana\nPrivremeni upravnik Banke Srpske Petar Mićić predložio je da se detaljan plan aktivnosti u vezi sa sprovođenjem mjera za otklanjanje nepravilnosti u poslovanju banke dostavi najkasnije u roku od 30 dana od donošenja zaključka Vlade RS od 8. februara.\nNakon toga biće moguće sačiniti definitivan prijedlog za rješavanje budućeg statusa banke. Ovaj prijedlog utvrđen je uz uvažavanje napora Vlade da nađe rješenje i preuzme obavezu prema deponentima banke, a ukoliko Vlada u tom roku ne dostavi plan aktivnosti, privremeni upravnik će uputiti Agenciji za bankarstvo RS zahtjev za pokretanje likvidacionog postupka.\nDragan Lukač, ministar policije RS, rekao je juče da se još vodi istraga u vezi sa poslovanjem Balkan investment banke (BIB) i dodao da ne bi komentarisao koje su firme uključene u neke stvari koje mogu da rezultuju nekim budućim izvještajima. BIB je nakon dokapitalizacije postala vlasništvo RS i postala Banka Srpske.\nPrevious ArticleEnver Merdić: Nove tehnologije, investicije i radna mjesta u TE Kakanj\nNext Article Stanje na putevima


NJegovo visokopreosveštenstvo mitropolit dabrobosanski Hrizostom služiće Svetu arhijerejsku liturgiju 19. januara, na Bogojavljenje, u Hramu Svetog cara Lazara i kosovskih mučenika u Andrićgradu, rekao je protojerej-stavrofor Dragan Vukotić.\nVukotić je dodao da će liturgija početi u 9.00 časova, nakon čega će biti osveštana bogojavljenska vodica.\n"Pozivam sve vjernike da na Bogojavljenje dođu u hram u Andrićgradu, gdje će mitropolit Hrizostom služiti Svetu arhijerejsku liturgiju. Biće obavljeno i rukopoloženje jednog đakona u čin sveštenika, a nakon toga osveštana bogojavljenska vodica", rekao je Vukotić novinarima.\nOn je naveo da ovogodišnje bogojavljensko plivanje za Časni krst neće biti organizovano zbog nepovoljne epidemiološke situacije.\n"Razmotrili smo dobro situaciju i donijeli ovu odluku s obzirom na to da su u Višegradu otkazane sve kulturne i sportske manifestacije. Planiramo da naredne godine plivanje za Časni krst bude održano u Starom Brodu jer se tada navršava 80 godina od velikog stradanja srpskog naroda u tom mjestu. To će biti jedna u nizu manifestacija organizovanih tim povodom", rekao je Vukotić.\nOn je svim pravoslavnim vjernicima koji praznuju po julijanskom kalendaru, čestitao pravoslavnu Novu godinu i poželio im mnogo zdravlja i uspjeha u nastupajućoj godini.


Volkswagen otvorio novi napredni vazdušni tunel (video) - Auto Republika\nVolkswagen je objavio planove da podmladi kompletnu gamu do kraja dekade, simultano radeći na više od 50 novih automobila. Da bi ubrzala razvoj, kompanija je investirala oko 100 miliona evra u novi Wind Tunnel Efficiency centar u Volfsburgu.\nNa površini od 8.800 kvadratnih metara, novi objekat će Volkswagenu omogućiti da određuje koeficijent otpora vazduha automobila za samo 20 minuta, dok bi kompjuterskoj kalkulaciji za istu radnju bilo potrebno par dana. Unutar tunela, brzina strujanja vazduha ide do 250 km/h, tako da mogu da budu simulirane najoštrije situacije u saobraćaju. Takođe, temperature mogu biti od minus 30°C do 60°C.\nTo nije sve, jer je Wind Tunnel Efficiency centar razvijen da simulira sneg, kišu, a takođe da menja nivo vlažnosti vazduha, koji može da dostigne 90 odsto. Volkswagen je izrazio ponos što je napravio jedan od najtiših vazdušnih tunela na svetu, jer pri brzini od 160 km/h eneriše zvučni pritisak od 65 decibela, što korespondira sa uobičajenom glasnoćom TV aparata. To je prilično impresivno uzevši u obzir da ogroman ventilator ima prečnik od osam metara.\nU radu od juna 2014., ovaj novi centar će omogućiti Volkswagenu da razvija aerodinamičnija vozila sa manjim koeficijentom otpora vazduha, što će s druge strane imati pozitivan uticaj na potrošnju goriva a samim tim i emisiju štetnih gasova. Naravno, prednosti ove tehnologije će iskoristiti i električni modeli, kojima će biti povećana autonomija.\ntags: izdvojeno vazdušni tunel volfsburg volkswagen vw\nprevious Koenigsegg Agera RS srušila brzinski rekord Bugatti Veyrona Super Sport\nnext Toyota C-HR koja bi mogla da sruši rekord Honde Civic Type R\nvw bi trebao da počne sa masovnom izgradnjom sličnih “propelera” širom sveta u velikim gradovima gde im dobro ide prodaja, naravno sa ciljem da se famozni dizel smog oduva što dalje od vernih kupaca, možda i bg dobije takvu priliku\nBMW bi mogao da plati preko milijardu evra zbog kršenja antimonopolskog zakona\n08/04/2019 - 11:42\nBMW i MINI: Produžena fabrička garancija za vozila i motocikle\nRestilizovana Opel Astra karavan dobija dva nova motora\nKris Heris driftuje Civicom Type R i trka se sa Lexusom LC 500 (VIDEO)


08. decembar, 2021.\nNajbolji igrač 19. kola Linglong Tire Super lige Srbije po izboru naše redakcije je Aleksandar Stanisavljević, dvostruki asistent u pobedi Voždovca nad ekipom Vojvodine u Beogradu.\nOdigrano je još jedno kolo šampionata u kome je viđeno nekoliko izuzetno zanimljivih mečeva, a jedan od takvih je i duel Voždovca i Vojvodine na Dušanovcu. Beograđani su u potpunosti nadigrali i porazili četvrtoplasirani tim na tabeli, a najzaslužniji za to je iskusni prvotimac ’’zmajeva’’ Aleksandar Stanisavljević. On je na ovom susretu dva puta na perfektan način asistirao saigračima kod postizanja golova, pokazavši da je jedan od lidera ove ekipe i jedan od najkvalitetnijih igrača. Zbog toga je upravo on naš izbor za najboljeg aktera ove runde takmičenja, a treba reći da su u najužoj konkurenciji bili i prvotimac ’’brđana’’ Asmir Kajević i defanzivac crveno-belih Milan Rodić.\nAleksandar Stanisavljević (32) je rođen u Požarevcu, igra na poziciji krilnog napadača, a u mlađim kategorijama nastupao je za austrijske klubove Braunau i SV Ried. Tokom seniorske karijere nastupao je za austrijske klubove SV Ried, WAC St.Andra, SV Horn, Ostbahn XI, Vienna, 1.SC Sollenau i Vorwarts Steyr, mađarski Zalaegerszeg, Slogu iz Petrovca na Mlavi, OFK Beograd, Donji Srem, Vojvodinu, grčki Asteras Tripoli, Radnički iz Niša, izraelski Bnei Sakhnin, Voždovac, kao i kazahtanske klubove Kaspiy Aktau i Kaysar. U fudbalski klub Voždovac se vratio u februaru ove godine, a tokom aktuelne sezone zabeležio je 15 superligaških nastupa, uz 2 postignuta pogotka.


aida-srbija - Freediver - Danai Varveri\nFreediver - Danai Varveri\nThe Big Blue Games, na kom su učestvovali mnogi poznati ronioci na dah iz celog sveta. Mladoj devojci je pripala čast da svečano otvori ovo takmičenje svojim nastupom u disciplini CNF, ali pošto ona ne koristi ni tegove ni masku, bila je to prava prezentacija apsolutno prirodnog ronjenja. Ujedno je tada zaronila na -40 metara i bezbedno se vratila na površinu, čime je postigla svetski rekord, a pored svega toga, mnoge je fascinirala činjenica da se Danai spustila na tu dubinu i izronila – za svega 71 sekundu.\nDanai Varveri se pridružila BIOS, Grčkoj neprofitabilnoj organizaciji za konzervaciju, očuvanje i zaštitu podvodnih terena i olupina, koja se ujedno bavi i organizacijom obaranja svetskih rekorda u ronjenju na dah na ostrvu Speces, gde upoznaje Alki Davida, profesionalnog ronioca na olupinama, koji je kasnije napisao scenario, režirao i producirao film „The Freediver“ (u kom je i sam glumio), baziran na poznatim činjenicama o Danai Varveri. U ovoj organizaciji aktivno učestvuje u mnogim projektima vezanim za konzervaciju i čišćenje podvodnih terena, sa još 170 ronica. Trenirao ju je dr Nikolas Trikilis, specijalista podvodne i hiperbarične medicine, koji je svojevremeno bio član lekarskog tima i legendarnog Žaka Majola.\nŠest godina nakon svog prvog rekorda, tada već udata, nastavnica fizičkog vaspitanja i majka dvogodišnje devojčice, Danai ponovo obara svetski rekord u ženskoj konkurenciji u disciplini „natural weight freediving“ koji je ona sama držala do tada. Danas Danai Varveri živi i radi u rodnoj Grčkoj, u provinciji Veria, severozapadno od Atine. Više se nije takmičila u ronjenju na dah.


Mitrovčani obeležili Međunarodni dan osoba sa invaliditetom - Ozon Media\nSremska Mitrovica – Povodom obeležavanja 3. decembra, Međunarodnog dana osoba sa invaliditetom, nekoliko gradskih organizacija osoba sa invaliditetom danas je u prostorijama Arhiva Srem u Sremskoj Mitrovici organizovalo tradicionalnu izložbu rukotvorina.\n„Na izložbi su zastupljena sva udruženja koja se bave osobama sa invaliditetom sa teritorije Grada Sremska Mitrovica, Udruženje slepih, gluvih, MNRO, Udruženje osoba sa Daunovim sindromom, osoba sa cerebralnom i dečijom paralizom, Udruženje osoba sa autizmom, a sve sa ciljem da predstavimo drugim ljudima koliko su osobe sa invaliditetima kreativne“, rekla je Ružica Garunović, predsednica Udruženja za cerebralnu i dečiju paralizu prilikom otvaranja današnje izložbe.\nGarunović je objasnila da se osobe sa invaliditetom svakodnevno suočavaju sa socijalnim i ostalim barijerama. Te barijere prema njenim rečima imaju koren u nedostatku znanja ili svesti o pitanjima invalidnosti.\n„Osobe sa invaliditetom imaju svoje vrednosti, kvalitete, sposobnosti i znanja da u velikoj meri mogu da doprinesu društvu u kojem živimo. Problem je što često društvo ne prepoznaje i ne vidi prepreke koje postoje, a koje su postavljene pred osobe sa invaliditetom i na taj način one ostaju nevidljive u svim tokovima društva“, rekla je Garunović.\nZa kraj ona je još objasnila da je cilj kreativnih radionica koje udruženja sprovode, a čiji proizvodi su danas prikazani, jeste očuvanje i razvijanje motoričkih sposobnosti članova, podizanje kvaliteta života članova i njihovih porodica i naravno bolja integracija u društvo.\n„Ovom izložbom želimo javnosti da pokažemo koliko su osobe sa invaliditetom kreativne i šta sve vredne ruke mogu da urade, uz recept da mrvica znanja, dve kašičice savesti o problemu ove populacije i šaka jednostavnih aktivnosti su sastojci veoma uspešnog stava o invalidskoj problematici“, zaključuje Garunović.\n29. Međunarodni futsal turnir počinje 22. decembra


Osnovci i policajci zajednički kontrolisali saobraćaj u Trebinju | Trebinje Live\nOsnovci i policajci zajednički kontrolisali saobraćaj u Trebinju\nTrebinjska policija danas je sa učenicima Osnovne škole /OŠ/ "Jovan Jovanović Zmaj" demonstrirala pravilan prelazak ulice, a zajedno su kontrolisali saobraćaj da bi vozačima i pješacima skrenuli pažnju na pravila radi bolje bezbjednosti.\nPortparol Policijske uprave Trebinje Jovana Cvijetić istakla je da je ova aktivnost sprovedena u okviru akcije "Zaštitimo djecu u saobraćaju" jer je septembar posvećen podizanju nivoa svijesti svih građana o bezbjednom učestvovanju u saobraćaju, prvenstveno djece.\nOna je podsjetila da je zajedno sa Ministarstvom prosvjete i kulture i Auto-moto savezom Republike Srpske na području Republike Srpske sproveden pilot-projekat formiranja školskih saobraćajnih patrola, napominjući da je takva patrola na području Hercegovine jedino formirana u OŠ "Jovan Jovanović Zmaj" u Trebinju.\n"Testirano je 12 učenika koji su pokazali zavidno znanje u poznavanju propisa u oblasti bezbjednosti saobraćaja", rekla je Cvijetićeva i dodala da je osnovni cilj formiranja patrola unapređenje bezbjednosti učesnika u saobraćaju sa posebnim akcentom na bezbjednost učenika.\nCvijetićeva je navela da je u osam mjeseci ove godine u zonama škola u Trebinju evidentirana jedna saobraćajna nezgoda, te da je u istom periodu jedno dijete povrijeđeno kao pješak u saobraćajnoj nezgodi.\nNastavnik Anica Skočo, koja vodi sobraćajnu patrolu, napomenula je da je tokom prethodnih mjeseci rada na terenu zaključeno da ima mnogo nesavjesnih vozača i da su ugrožena djeca nižih razreda.\nOna je istakla da je najkritičnije na pješačkim prelazima jer su djeca učena da tu mogu bezbjedno da pređu ulicu, a da je sasvim drugačija situacija i da pojedini vozači ne poštuju pravila u saobraćaju.\nMali policajci rekli su da su ozbiljno shvatili svoj posao, ali da ih vozači neozbiljno doživljavaju i neće da stanu na njihovu podignutu palicu "stop".\n"Trudićemo se da im ukažemo na propuste u saobraćaju i kako da poštuju pješake, posebno nas djecu", kažu djeca iz policijske patrole.\nMeđu 70 plivača, Nikola Telebak prvi doplivao do Časnog krsta u rijeci Trebišnjici (Foto-Video)\nSrđan Lero prvi doplivao do Časnog krsta u Bilećkom jezeru\nMještani Petrovog polja: Ako do utorka ne dobijemo rješenje za put i trotoar slijedi svakodnevno blokiranje saobraćajnice (Foto)


Verbalni kontrakti - Seminarski Diplomski Radovi\nDatum i vreme: 08-04-2020, 03:34 PM Dobro došli, Gost! (Prijava — Registracija)\nGotovi Seminarski Diplomski Maturalni Master ili Magistarski / Obrazovanje / Prirodne nauke / Psihologija / Verbalni kontrakti\nRimsko pravo je robovlasničko ali ima neke odlike i rešenja koja imaju univerzalni karakter, koja ga čine prihvatljivim i u srednjem veku i danas. Na početku rimsko društvo pokazuje vidljive tragove prvobitne zajednice, a počev od principata javljaju se elementi feudalnih odnosa. Pa ipak, tokom dugih vekova svog postojanja, to je tipična robovlasnička država....\nPojam verbalnih kontrakata\nRoma parla, Oriente scrive – kažu Italijani. Zaista u vreme kada su na Istoku preovlađivali pisani ugovori, Rim je više voleo da recituje recitacije. To je ne toliko razlika u mentalitetu, koliko u stepenu razvoja, jer su i ranije narodi starog Istoka češće upotrebljavali izgovorene formule, nego pisane reči, do čege su došli tek posle izvesnog razvoja.\nMožda je ovoj razlici doprineo srazmerno jeftin materijal na kome se na Istoku pisalo (glina) kao i nedovoljno raširena pismenost u najstarijem Rimu. A i inače, mentalitetu ljudi, koji su tek izašli iz prvobitne zajednice sa svim njihovim verovanjima i sujeverjima, više odgovara svečana religijskom maglom obavijena reč, nego pisani dokument. Setimo se Indijanaca iz Amerike i njihovog Haug.\nU osnovi verbalnih kontrakata je magijskog dejstvo reči, neka vrsta zakletve. Na pitanje, koje je postavljeno određenim rečima, dužnik mora da odgovori propisanom formulom. Verbalni kontrakti su činili zapravo jednu od vrsta svečanog ugovaranja. Forma ovih ugovora bila je svečana reč: smatralo se da je sporazum postignut između stranaka nije punovažan, dok ne bude potvđen svečanim obećanjem. Pri verbalnim ugovorima prema tome, više nije bilo simbolike, nije bilo svečanih gestova, a ni očitovanja nisu morala biti javna. Od ranije forme per aes et libram bila je zadržana samo nukupacija.\nVerbalni ugovori bili su poznati već u vremenu zakona XII tablica, jer je u to vreme već bila primenjivana sponsio ili najstariji oblik verbalne stipulacije. Dakle, kao što se može zaključiti najvažniji verbalni kontrakt je stipulacija ali je bilo i nekih drugih.\nPojava verbalnih kontrakata bila je uslovljena privrednim razvojem i potrebom da se pronađe način kako bi se regulisali odnosi koji nisu najpogodnije bili regulisani forme per aes et libram. Izlaz za ovo bio je pronađen u samoj formi per aes et libram. Osamostalio se njen usmeni deo i postao je forma verbalnih ugovora....\n1 Verbalni kontrakti\t4\n1.1 Pojam verbalnih kontrakata\t4\n1.1.1 Stipulacija\t4\n1.1.2 Dotis dictio\t7\n1.1.3 Jusjurandum liberti\t7


Čavušoglu najavio dolazak Erdogana u Zagreb\nTanjug 17. juna 2022. 22:02\nZAGREB – Turski ministar spoljnih poslova Mevlut Čavušoglu je danas u Zagrebu najavio “skori dolazak” turskog predsednika Redžep Tajip Erdogana i dodao da se nada pozitivnom ishodu pregovora oko Izbornog zakona između hrvatske i probosanske strane u BiH.\nČavušoglu je u Zagreb došao zajedno sa hrvatskim kolegom Gordan Grlić Radmanom iz Ohrida, gde su učestvovali na Prespa forumu.\n„Sat i po puta potrošili smo na razgovor, pa smo danas malo kolegama olakšali situaciju”, rekao je Čavušoglu na konferenciji za medije u hrvatskom Ministarstvu spoljnih poslova, u zgradi čiju će obnovu nakon zemljotresa „preuzeti jedna turska firma“.\nDvojica ministara razmenila su zahvanost na pomoći koju je Hrvatska pružila Turskoj tiokom velikih požara prošle godine, a Turska Hrvatskoj nakon razornih potresa 2020. godine.\nGrlić Radman je rekao da između dve država „ne postoji nijedno otvoreno bilateralno pitanje”, a Čavušoglu da se ti odnosi temelje „na velikom prijateljstvu”.\nTurski ministar najavio je „skori dolazak” turskog predsednika u Zagreb, ne precizirajući detalje.\nVelik deo razgovora dvojice ministara odnosio se na situaciju u Bosni i Hercegovini, prenosi Hina.\n„Stav službene Ankare je jasan i već dugo nepromenjen, u potpunosti podržavamo stabilnost, mir i ekonomski integritet BiH”, rekao je Čavušoglu koji se nedavno u Istanbulu sastao sa članom Predsedništva Miloradom Dodikom.\nČavušoglu se, podseća hrvatska agencija, potom sastao sa predsednikom Srbije Aleksandrom Vučićem u Beogradu, a juče na Ohridu i sa hrvatskim predsednikom Zoranom Milanovićem.\n„Mi smo uvek na distanci što se tiče svih političkih strana u BiH. Prema svima se ponašamo jednako, nismo pristrasni”, rekao je Čavušoglu, koji je iz Zagreba otputovao u Sarajevu, gde je tokom popodneva razgovarao sa visokim predstavnikom u BiH Kristijanom Šmitom.\nOn će se sutra u Sarajevu sastati sa BiH zvaničnicima.\nCG ostaje podeljana oko Temeljnog ugovora sa SPC


Radnički je u Kragujevcu u prvom polufinalnom meču Kupa Evrope savladao Debrecin sa 9:6.\nKapiten Radničkog ocenio je da je utakmica protiv Debrecina bila izuzetno teška, ali da je zadovoljan igrom svoj svog tima.\n"Iako smo možda individualno kvalitetniji, bilo je jako teško igrati jedan ovakav meč, pravo polufinale jednog takmičenja. Ipak, zadovoljan sam što iz utakmice u utakmicu ispravljamo greške i delujemo sve bolje", rekao je Udovičić.\nOn se osvrnuo i na učešće rukometaša Srbije na Svetskom prvenstvu u Španiji i način na koji je sve to ispraćeno u medijima.\n"Želim da čestitam rukometašima Srbije i da im poručim da sam svim srcem uz njih i da ih u potpunosti razumem. Cela Srbija i svi sportisti su uz njih. Suludi su natpisi u novinama da su osramotili Srbiju, jer je veliki uspeh biti i medju prvih 30, pa čak i 100 u svetu", rekao je Udovičić.\n"Digli su se za Evropsko prvenstvu, potom možda malo podbacili na Olimpijadi, što je i realno. Njihovo vreme tek dolazi. Rezultat koji su napravili i način ponašanja i držanja na samom terenu dovoljno govori o našem narodu", dodao je on.


Vi ste ovdje:Home»News»Privremeni ministri austrijske vlade položili zakletvu\nNovi prelazni ministri imenovani da zamijene ministre ekstremno desničarske Slobodarske partije (FPÖ) koji su otpušteni iz vlade zbog video skandala sa njihovim šefom Hainz-Chiristianom Stracheom, položili su zakletvu pred austrijskim predsjednikom Alexandrom Van der Bellenom.\nNa dužnost ministra unutrašnjih poslova imenovan je Eckart Ratz, koji se prethodno nalazio na čelnoj dužnosti jednog od vodećih austrijskih sudova. Ministarstvo odbrane vodi vojno lice, zamjenik načelnika Generalštaba Vojske Austrije general pukovnik Johann Luif (59), koji je, inače, bio u međunarodnim misijama na Kosovu i u Bosni i Hercegovini.\nŠef socijalnog resora biće Walter Pöltner (67), blizak opozicionoj SPÖ, a šefica austrijske kontrole leta Valerie Hackl (36) je na čelu Ministarstva infrastrukture i saobraćaja, dok će Ministarstvo sporta i državne uprave voditi Juliane Bogner-Strauß, koja je već na dužnosti kao ministarka za pitanje žena, a vicekancelar Hartwig Löger je postao ministar finansija.\nAustrijski predsjednik Van der Bellen pozvao je prelazne ministre da doprinesu da Austrija igra konstruktivnu ulogu u Evropskoj uniji.\nAustriju čekaju prijevremeni izbori poslije raspada Kurzove koalicije sa Slobodarskom partijom. Vanredni izbori su najavljeni za septembar.


Rat unutar sistema: Borba klanova u policiji za prevlast u Baru! – Borba\nNakon povratka ekipe iz Granda u vrh Uprave policije doći će do ozbiljnih rezova unutar te službe, saznaje Borba.\nKako nam je potvrđeno, u toku su pripreme za povratak još jednog broja nekadašnjih službenika Uprave policije, koji su bliski sa ekipom iz Granda. Oni bi trebalo da pokriju određene funkcije po dubini.\nZoran Lazović, koji slovi za prvog čovjeka Granda, Drago Spičanović, Zoran Tomčić i Dejan Đurović novi su pomoćnici direktora Uprave policije Veselina Veljovića.\n“Sada se očekuje velika bitka za preuzimanje funkcija načelnika u Baru, koji je strateški važan zbog šverca koji se odvija preko tamošnje luke. Tu funkciju je pokrivao Spičanović, ali je njegovim prelaskom u Podgoricu, sada to mjesto upražnjeno. Takođe, upražnjeno je i mjesto šefa Interpola, što je još jedno potencijalno mjesto za sukob dvije struje unutar policije”, otkriva naš sagovornik.\nKako saznajemo, ekipa iz Granda ima spremljen spisak svojih kadrova, koje planira da aktivira u službi.\n“Tek nas očekuju ozbiljni udari unutar sistema, koji, jasno je, više i ne funkcioniše. Tačnije, sistem je podijeljen na dva dijela, i svako upravlja svojom ekipom i pitanje je kako će to da se odrazi na dalje funkcionisanje bezbjednosnog aparata”, pojašnjava naš sagovornik.


Koliko je EBRD do sada uložila u BiH? – mojKontakt portal – Radio Televizija Kontakt\nZnačaj EBRD-a veliki je od početka djelovanja u BiH od kada je uloženo oko 1,7 milijardi evra i mobilizovano dodatnih sredstava u iznosu od 2,1 milijardu evra, naglašeno je tokom sastanka ministra spoljne trgovine i ekonomskih odnosa Mirka Šarovića sa prvim potpredsjednikom i izvršnim direktorom EBRD-a Filipom Benetom.\n“Naglašena je i namjera da EBRD i dalje ostane jedan od najznačajnijih partnera u provođenju velikih infrastrukturnih projekata. Ta namjera je očigledna i kroz ovu posjetu, kao i kroz najavu posjete predsjednika EBRD-a Sume Čakrabartija u avgustu ove godine”, saopšteno je iz Ministarstva spoljne trgovine i ekonomskih odnosa.\nNa sastanku je razgovarano o aktivnostima EBRD-a u zemlji, Reformskoj agendi za BiH, nastavku aktivnosti na pripremi programa za BiH u okviru Inicijative za investicionu klimu i korporativno upravljanje, kao i drugim planiranim investicijama kako u javnom tako i u privatnom sektoru.\nIstaknuta su dva projekta koja su potpisana prilikom ove posjete, a to su Projekat oporavka od poplava i modernizacije za puteve FBiH vrijednosti 65 miliona evra i povećanje kredita za šest miliona evra za Projekat Sarajevske gradske saobraćajnice.


VILA SNOVA - Luxury Montenegro\nOvaj nevjerovatni posjed naziva se prigodno Villa di Sogni, što u prevodu znači Vila Snova…\nNalazi se u Laguna Beachu u Kaliforniji, na savršenoj obali mora. Djelo je poznatog arhitekte Johna O’Neilla, a izgrađena je od najfinijih materijala, koji su uvezeni iz Italije, što joj daje šarm Starog svijeta. Ljudi koji su radili na izgradnji ove vile bili su toliko predani svojoj ideji kreiranja autentične italijanske vile da su svih 14 kamina i svi radovi sa kamenom dizajnirani i ručno proizvedeni u Rimu.\nOna je dio veličanstvenog imanja, a ima 1.800 m2 predivno dekorisanog životnog prostora, koji se sastoji od sedam spavaćih soba i sedam u potpunosti opremljenih kupatila. Pored prostranih i luksuznih enterijera, ova vila ima i predivnu baštu koja je okružuje sa svih strana, sa elegantnim fontanama, staklenom kućicom pored bazena, koji je ukrašen vodopadom.\nVila di Sogni trenutno čeka svoje nove vlasnike, koji će morati da plate 40 miliona dolara ukoliko žele da ožive svoje snove u ovom fantastičnom okruženju.\nPročitajte slijedeći tekst: TROUSDALE IMANJE


MINISTAR VULIN: Predsednik Vučić uložio mnogo napora i energije i uspeo da okupi čitavu državu u zaštiti Lučana\nDVOJICA MALOLETNIKA UDARALA DEČAKA BOKSEROM U GLAVU I SLOMILA MU RUKU: 5 75\t146\nMiljana Vranic 12.11.2021. 16:33h\nMinistar unutrašnjih poslova Aleksandar Vulin izjavio je danas u Lučanima da Srbija u situacijama vezanim za elementarne nepogode mora da razmišlja organizovano i da deluje preventivno, kako bi predvidela poplave i učinila sve da do njih ne dođe ili da one budu što manjih razmera sa minimalnom štetom.\nMinistar Vulin sa direktorom "Srbijavoda" Goranom Puzovićem, predsednikom Opštine Lučani Milivojem Dolovićem i predstavnicima kineske kompanije "CCC" obišao je dve lokacije u Lučanima na kojim su demontirana dva privremena objekta koja su mogla da ugroze odbranu od poplava, a na kojima će biti izgrađeni novi objekti po tehničkom rešenju "Srbijavode", koje će omogućiti da sistem zaštite od velikih voda u potpunosti funkcioniše.\nMinistar Vulin istakao je da je predsednik Srbije Aleksandar Vučić uložio mnogo napora i energije i uspeo da okupi čitavu državu u zaštiti Lučana i svih oblasti naše zemlje koje su sklone poplavama, od kojih štetu trpe stanovništvo i industrija.\n- Da bi se tolika ulaganja suštinski isplatila, moramo svakodnevno da vodimo računa o promenama koje se dešavaju na terenu - rekao je ministar Vulin i objasnio da je na dve lokacije u Lučanima kineski izvođač radova na važnom projektu auto-puta izgradio dva privremena objekta koja su mogla da ugroze odbranu od poplava i Lučana i fabrike "Milan Blagojević".\n- Zajedničkim radom, razumevanjem, preventivnim delovanjem našli smo bolje i kvalitetnije rešenje. Zahvaljujem se „Srbijavodama“, Opštini Lučani, Sektoru za vanredne situacije Ministarstva unutrašnjih poslova, koji su sagledali problem, a posebno hvala kineskom izvođaču radova koji je bez ikakvih novih troškova pronašao način da problem reši i privremene objekte ukloni - naveo je ministar Vulin.\nIstakao je da će se na čitavoj teritoriji Srbije voditi računa da se preventivno radi pre nego što se nešto desi\n- Nije naš posao da se branimo od poplava. Naš je posao da ih predvidimo i da učinimo sve da do njih ne dođe, ili da budu što manjih razmera, sa što manje štete“.\nMinistar je rekao da Srbija mora da razmišlja organizovano i radno i dodao da su komunikacija i saradnja svih subjekata zaduženih za elementarne nepogode garant da sva ulaganja predsednika Vučića i Vlade neće biti uzalud i da ćemo najteži period godine, kada su u pitanju elementarne nepogode, dočekati spremni.\nDirektor "Srbijavoda" Goran Puzović zahvalio se ministru Vulinu na pomoći u rešavanju ova dva akutna problema u Lučanima.\n- Vlada Republike Srbije u prethodnih pet godina izdvojila je više od 550 miliona dinara u zaštitu Lučana i svih mesta pored - rekao je Puzović i dodao da se sada na ovom području gradi auto-put koji je razvojni za ovaj deo Srbije.\n- Uz pomoć Sektora za vanredne situacije, ministra Vulina i državnog sekretara Bojana Jocića uspeli smo da uklonimo privremene objekte, a sa kompanijom koja gradi auto-put dogovorili smo se da ih pratimo za sve što će raditi u ovom delu Srbije, kako bismo bili bezbedni i kako bi se auto-put izgradio - rekao je Puzović.\nPrema njegovim rečima, sistemi koje je država izgradila u ovoj opštini učiniće da zimu i proleće čekamo bezbedniji, štitiće ljude koji ovde žive i namensku industriju, a auto-put će se normalno graditi.\nPredsednik Opštine Lučani Dolović izrazio je zadovoljstvo uspešnom saradnjom i dogovorom koji je postignut sa kineskom kompanijom.\n- Ovo je pravi način kako treba da funkcionišemo da se zna horizontalna i vertikalna odgovornost, jer samo na pravi način i uz koordinaciju možemo da budemo sigurni da sistem zaštite od poplava funkcioniše - rekao je Dolović.\nNAJNOVIJI KORONA PRESEK: Danas 3.822 novozaražena, preminulo 67 pacijenata\nPRVA ZVANIČNA POSETA: Načelnik Generalštaba Vojske Srbije general Milan Mojsilović posetio Hilandar\nMETEOROLOG TODOROVIĆ OTKRIO DA LI JE TAČNO VEROVANJE ZA MITROVDAN I MAGLU: U utorak će duvati najjača košava ove godine!\nODVALJEN OD ALKOHOLA: Ćemo cepa rakiju ko vodu! O ovim fotkama će se tek pričati!


Comtrade System Integration Sarajevo stekao nove kompetencije - Akta.ba\n01.07.2020. 11:57 / Izvor: Akta.ba\nTimski rad, dobra komunikacija, povjerenje i poštivanje dogovorenih rokova, ključ su uspješne saradnje, a ostvareni rezultati najrječitije govore o kvalitetu rješenja i usluga koje neka kompanija pruža. Novostečene kompetencije koje je ostvarila kompanija Comtrade System Integration d.o.o. u Sarajevu - HPE Silver Partner status i Fortinet Select Partner status - potvrđuju činjenicu da je Comtrade SI tehnološki partner od povjerenja za veliki broj poslovnih organizacija.\nPartnerstvo sa tehnološkim liderima omogućava da CTSI klijenti dobiju najbolje IT proizvode na tržištu. Maksimalno zalaganje, predan rad i ulaganje u stručno osposobljavanje inženjera doprinjeli su izgradnji pouzdanog odnosa sa vendorom Hevvlett Packard Enterprise (HPE). Transparentna komunikacija i bliska saradnja na ostvarenju postavljenih ciljeva rezultirali su sticanjem respektabilne kompetencije za veoma kratak vremenski period - HPE Silver Partner status.\nOsim ove kompetencije, Comtrade System Integration je svojim radom zaslužio i nadogradnju partnerskog statusa sa Fortinetom - Fortinet Select Partner, kao i dodatnu Secure SD-VVAN specijalizaciju, kojom smo postali certificirani partner Fortinet-a u ovoj oblasti. Koristeći Fortinet SD- VVAN rješenja, klijentima sada možemo da pomognemo u rješavanju problema sigurnosti na izdvojenim lokacijama - čineći ih bezbjednijim uz FortiGate NGFW i brzi, pristupačni pristup mreži, a sve to u jednom uređaju i upravljanje iz jednog interface-a.\nPlan za dalji razvoj odnosa sa oba partnera, HPE i Fortinet, obuhvata izgradnju što bolje strategije zajedničkog poslovanja i pružanje poboljšane usluge klijentima. Za sada, samo dvije kompanije u Bosni i Hercegovini posjeduju ovu Fortinet specijalizaciju, a ne sumnjamo da će kontinuirano stručno usavršavanje i certifikacija CTSI eksperata dovesti i do ostvarivanja sljedećeg po redu HPE statusa - Gold Partner.


Italija, koja je najavila mogućnost produženja vanrednog stanje do kraja godine, razmatra mjere koje će biti na snazi do 31. decembra, kao što su zabrana okupljanja, korišćenje maske i držanje bezbjedne razdaljine među ljudima.\nVanredno stanje uvedeno 31. januara biće na snazi do 31. jula, a premijer Italije Ðuzepe Konte najavio je mogućnost da bude produženo do kraja godine, o čemu će parlament odlučiti u utorak. Italijanske vlasti razmatraju nove mjere u cilju sprječavanja širenja virusa, jačanje kontrole na javnim mjestima poput plaža kako bi se izbjeglo okupljanje ljudi, a možda će produžiti i zabranu ulaska na teritoriju Italije iz zemalja koje se smatraju visokorizičnim. Italija je zabranila dolaske iz 13 zemalja, među kojima su Bosna i Hercegovina i Sjeverna Makedonija. Iako je broj novih slučajeva u Italiji u padu, italijanski zdravstveni zvaničnici su zabrinuti zbog sve većeg broja zaraženih van granica te zemlje. "Oko 220 hiljada zaraženih širom svijeta u jednom danu. Nikada ranije nijesmo imali toliki porast za samo 24 sata.\nTo nam govori da virus još nije pobijeđen i da svi treba da obratimo pažnju", kazao je ministar zdravlja Italije Roberto Speranca. On će u utorak predstaviti mjere a, kako je najavljeno, na snazi će ostati obaveza korišćenja maske u zatvorenim prostorijama i kada nije moguće držati bezbjednu fizičku distancu, ali ne i upotreba rukavica koje "mogu predstavljati rizik ako se nepravilno koriste". U mnogim objektima i dalje će ljudima biti mjerena temperatura, dezinfekcija prostora je takođe obavezna, kao i gel za dezinfekciju ruku na ulazu. Italija je prva evropska zemlja koja je početkom marta uvela stroge mjere karantina na cijeloj teritoriji, a iz blokade je izašla postepenim popuštanjem mjera poslije oko tri mjeseca.


„Ovo bi mogao da bude početak Putinovog kraja“ – Čivijaš Radio Šabac\n„Ovo bi mogao da bude početak Putinovog kraja“\nBritanska ministarka spoljnih poslova Liz Tras izjavila je danas da bi ruski vojni napad na Ukrajinu “mogao da bude početak kraja” za ruskog predsednika Vladimira Putina, kao i da bi rat mogao da traje godinama.\nGovoreći za Skaj njuz, Tras je rekla da “vidimo snažan i hrabar ukrajinski otpor” i da će Velika Britanija “nastaviti da ih snabdeva oružjem i ekonomskom podrškom”, prenosi Bi-Bi-Si (BBC).\nTakođe je iskazala uverenje da Putin “pravi stratešku grešku” s obzirom na štetu koju bi zapadne sankcije nanele ruskoj ekonomiji.\nOcenila je da rat neće biti ubrzo gotov, kao i da bi mogao da traje nekoliko godina.\n– Bojim se da ovo neće biti brzo gotovo. Bojim se da bi ovaj sukob mogao biti veoma krvav – upozorila je ona.\nNa pitanje o sankcijama Ujedinjenog Kraljevstva, Tras je rekla da je “sastavila listu oligarha” i sugerisala da će postojati duži program sankcija.\nTras je priznala da će rat u Ukrajini naneti “ekonomsku cenu” Velikoj Britaniji, ali da će Britanci razumeti cenu “koju bismo platili ako se sada ne suprotstavimo Putinu”.


Predsednik Kosova Hašim Tači izjavio je da poslednja dešavanja i aktuelna situacija u procesu dijaloga Kosova i Srbije nisu obećavajući, da se stvari ne kreću, i da se trenutno tapka u mesto.\nOn je dodao da se, ukoliko se ove godine ne postigne sporazum sa Srbijom, ulazi u rizičnu fazu koja može da destabilizuje ne samo odnose Kosova i Srbije, već i regiona.\n„I pored poslednje inicijative o deblokadi dijaloga, rezultat je nula, dakle sastanak u Berlinu i napori o samitu u Parizu. Nedostatak dijaloga i perspektive za postizanje sporazuma o normalizaciji odnosa između Kosova i Srbije su najveći rizici za sigurnost i stabilnost dveju država, ali i regiona“, kazao je Tači na konferenciji „Glas naroda oko velikog finala između Kosova i Srbije – drugi deo“, u organizaciji Istraživačkog instituta za evropska pitanja i razvoj (RIDEA), na kojoj su predstavljeni nalazi istraživanja javnog mnjenja oko konačne faze dijaloga.\nGlavni zaključci tri scenarija u istraživanju jesu da je 32 odsto anketiranih građana podržava korekciju granice između Kosova i Srbije u zamenu za globalnim priznanjem Kosova i otvaranjem puta ka članstvu Kosova u UN. Zajednicu opština sa srpskom većinom sa izvršnim ovlašćenjima podržava samo devet odsto ispitanih građana u zameni za de facto priznanje Kosova od Srbije, dok samo sedam odsto podržava nastavak statusa kvo u odnosima Kosova i Srbije.\nPredsednik Kosova Hašim Tači je rekao da je jasno da se građani Kosova oštro protive formiranju Zajednice opština sa izvršnim vlastima, i poručio da je to dobra lekcija za one koji „i dalje rade na toj opciji“.\n„Ali, drago mi je da opcija korekcije granice, demarkacija, ima najveću podršku građana Kosova i pored protukampanje političkih partija, ali i ostalih“, kazao je Tači, dodajući da je za žaljenje što se politička klasa protivi pripajanju Preševske doline Kosovu.\n„Ja ću svim kapacitetima kao predsednik Kosova, sa svim moralnim, nacionalnim i državnim kapacitetima, uraditi sve da pomognem realizaciji aspiracija Albanaca u Preševskoj dolini da se priključe Kosovu na miran i demokratski način“, kazao je Tači.\nNa istoj konferenciji, lider opozicionog pokreta Samoopredeljenje Aljbin Kurti, kazao je da se može reći da „projekat Srbije o podeli Kosova nije uspeo, ali da ideja i dalje nije ugašena“.\n„Projekat Srbije o podeli Kosova je nazvan 'razgraničenje sa Albancima', a na Kosovu je nazvan 'korekcija granice uz bolan kompromis'. Imali smo dva naziva za istu stvar, ali novi nazivi su stare stvari. Iz tog razloga možemo reći da imamo razlog da se radujemo, ali ne i da slavimo, jer samo projekat nije uspeo, ideja je i dalje živa“, kazao je Kurti.\nOn je dodao da nije Priština ta koja se protivi pripajanju Preševske doline Kosovu, već Beograd, da put Kosova ka EU ne prolazi kroz Beograd, već da put Srbije prolazi kroz Prištinu, kojoj je glavna prepreka za članstvo nepriznanje Kosova.\n„Srbiji se žuri i treba joj sporazum za integraciju u EU, a nama je potrebno priznanje pet država članica koje nas nisu priznale“, istakao je.


Fazno primjenjivati Zakon o fiskalizaciji u prometu proizvoda i usluga | Aktuelno\nU radu sastanka su učestvovali Bojana Bajić i Darko Čabarkapa iz Ministarstva finansija, Robert Rajković iz Poreske uprave, savjetnici predsjednika Komore dr Nina Drakić i Mitar Bajčeta, te sekretarka OU trgovine Jelena Golubović\nCrnogorski privrednici traže da se implementacija Zakona o fiskalizaciji u prometu proizvoda i usluga spovodi fazno te da pojedine kompanije budu izuzete iz njegove primjene. Privredna komora će prema aktuelnoj Vladi inicirati izmjene ovog zakona, kako bi se definisali novi rokovi njegove fazne primjene, saopšteno je na sastanku predstavnika Ministarstva finansija, Poreske uprave i kompanija.\n“Poslovna zajednica u potpunosti podržava novi Zakon o fiskalizaciji u prometu proizvoda i usluga, jer on doprinosi povećanju poreskih prihoda, smanjenju sive ekonomije i fiskalnog opreterećenja privrede. Privredna komora je na prvoj liniji borbe protiv sive ekonomije”, rekao je predsjednik Komore Vlastimir Golubović.\n“Zakon o fiskalizaciji u prometu proizvoda i usluga je najvažniji projekat u Crnoj Gori. Očekujemo značajne benefite od njegove implementacije, ali jednako dijelimo mišljenje predstavnika privrede da je potrebna zajednička procjena o tome da li je važno da se sa primjenom po svaku cijenu počne 1. januara 2021. Vrijeme nije idealno, ali i da jeste, implementacija ovog zakona je zahtjevan proces i nemamo pravo na grešku”, rekao je Mugoša.\n“Treba dobro sagledati šta da se uradi. Fazna primjena Zakona omogućila bi svim učesnicima da ga kvalitetnije primjenjuju, a do tada vrijeme treba iskoristiti za prilagođavanje softverskih rješenja”, rekao je Mugoša.\nGeneralna direktorica Direktorata za poreski i carinski sistem Ministarstva finansija Biljana Peranović je ukazala na izuzetno značajne i brojne aktivnosti koje su realizovali da bi se omogućila primjena Zakona od 1. januara 2021. godine.\nNaglasila je da se ovaj projekat finalizuje uz podršku Svjetske banke i Evropske komisije kojima je predočeno da će primjena Zakona otpočeti navedenog datuma.\nGolubović je uvjeren da će ove značajne međunarodne instuitucije imati razumijevanja za eventualno odlaganje primjene imajući u vidu cjelokupnu društvenu situaciju izazvanu\nIvona Perazić iz Crnogorskog Telekoma, saopštila je stav telekomunikacionih kompanija koje su obatile Privrednoj komori ukazujući na neophodnost da se sa fiskalizacijom gotovinskih računa počne od 1. aprila 2021. godine, a bezgotovinskih od 1. oktobra, imajući u vidu da Crna Gora kod posljednjih ne može koristiti iskustva iz okruženja.\nNikola Jovanović iz Jugopetrola istakao je benefite novog zakona u smislu smanjenja „papirnog poslovanja“ ali je takođe ukazao na neophodnost odlaganja njegove primjene kako bi se ona što\nkvalitetnije realizovala. Kao jedan od problema on, ali i drugi učesnici u raspravi, su istakli da su njihovi provajderi softvera za fiskalizaciju najčešće strane kompanije, pa je neohodno da se najprije registruju u Crnoj Gori.\nNaveo je da je testni period sistema prekratak i da se mora produžiti.\nRanko Radović iz EPCG, kazao je da ova kompanija dostavlja više od 400.000 računa do 15. u mjesecu te da bi nove obaveze po zakonu o fiskalizaciji uticale da se taj rok ne ispoštuje. Kašnjenje računa moglo bi da dovede do smanjenja naplate električne energije. Predlažu da se iz obaveze primjene ovog zakona izuzmu preduzeća koja promet ostvaruju putem mjernih instrumenata, što je praksa u Srbiji, Hrvatskoj i Sjevernoj Makedoniji.\nSlične zahtjeve ima i komunalna privreda.\nPrema riječima Filipa Makrida, predsjednika Odbora udruženja komunalne privrede Komore, veliki broj vodovodnih preduzeća traži odlaganje primjene ovog zakona, odnosno da budu izuzeti iz nje. Smatra da je neophodno da testni period traje makar šest mjeseci kako bi se ovaj kompleksni posao kvalitetno uradio.\nPredsjednik OU trgovine Jovan Lekić ukazao je na afirmativan stav ovog sektora prema novom zakonu u cilju suzbijanja sive ekonomije, uz ocjenu da su najveći trgovinski sistemi spremni za njegovu primjenu.\nSmatra da je neophodno pružiti finansijsku podršku manjim trgovinama kako bi se omogućilo da posluju po novom zakonu. Prema njegovim riječima, ključno pitanje je fiskalizacija distribucije, jer je riječ o složenom pristupu za koji nema uporednih iskustava iz okruženja. On smatra da je potrebno da fiskalizacija u budućem periodu obuhvati i ulazne fakture, a ne samo izlazne kao što je sada slučaj.\nPredsjednik Privredne Komore Vlastimir Golubović uvjeren je da će ove značajne međunarodne instuitucije imati razumijevanja za eventualno odlaganje primjene s obzirom na situaciju zbog pandemije Covid-19.\nIvan Bajić, takođe iz Poreske uprave, kazao je da nije potrebno raditi fiskalizaciju ulaznih faktura, jer je državi važan samo izlazni PDV. Takođe je naveo da je novina u Zakonu što je omogućeno izdavanje sumarnog periodičnog računa.\nASK: Carević prekršio zakon, istovremeno bio na čelu Opštine i ”Carinvesta”\nPOLITIKA Aktuelno - 27.07.2021-13:45\nPredsjednik Opštine Budva, Marko Bato Carević prekršio je Zakon o sprječavanju korupcije time što u zakonskom roku nije prenio upravljačka prava u firmi "Carinvest"...\nStrani mediji: Dodik prijeti otcjepljenjem nakon Inckovog zakona\nREGION Aktuelno - 23.07.2021-16:47\nVijest o zabrani negiranja genocida u Bosni i Hercegovini i veličanju ratnih zločinaca, koju je u petak kroz izmjene Krivičnog zakona donio odlazeći Visoki...


KOMESAR ZA IZBEGLICE I MIGRACIJE: IMA MESTA ZA SVE MIGRANTE U PRIHVATNIM CENTRIMA\nKomesar za izbeglice i migracije Vladimir Cucić izjavio je danas, povodom pogoršanja vremenskih prilika, da u svim prihvatnim centrima u zemlji ima sasvim dovoljno kapaciteta za prihvat svih izbeglica koje se nalaze na teritoriji Srbije i dodao da su svi dobrodošli.\nU izjavi agenciji Beta, Cucić je rekao da su kapaciteti prihvatnih centara oko 6.000 mesta a da se u njima nalazi oko 4.100 ljudi, što znači da mesta ima sasvim dovoljno.\nPrema njegovim rečima, za sve centre su energenti nabavljeni još u septembru, a takođe ima dovoljno hrane, odeće i ćebadi.\nCucić je rekao da su procene da se u Srbiji, osim migranata koji su u centrima, nalazi još oko 120 ljudi u Šidu u nekadašnjem preduzeću Grafosrem.\nOn je rekao da i za njih postoji dovoljno mesta u prihvatnim centrima, ali da postoje određene strane nevladine organizacije koje ih motivišu da ostanu tu.\n“Mi smo rekli da ćemo primiti svakoga… Ali ne može Srbija da hapsi nekoga da bi mu bilo toplo. Svi su dobrodošli i za sve ima mesta, samo pod uslovom da se ne razvija nikakav parasistem”, rekao je Cucić.\nKomesar je dodao da je procena i da se u Beogradu u hostelima i hotelima nalazi još oko 80 migranata.


ДА ЛИ ЈЕ ИРАН СЛЕДЕЋИ?\nDA LI JE IRAN SLEDEĆI?\nUoči isteka roka za povlačenje američkih snaga iz Avganistana, u Beloj kući sastali su se predsednik Džozef Bajden i izraelski premijer Naftali Benet. Glavna tema razgovora bio je nuklearni sporazum sa Iranom i težnje Izraela da se „Iran zaustavi“, pa se nameće pitanje – da li će Iran biti najveća žrtva američkog poraza u Avganistanu?\nDa je Iran bio visoko na agendi prvog susreta američkog predsednika i novog izraelskog premijera potvrđuju i izjave Naftalija Beneta date pred posetu Sjedinjenim Američkim Državama.\nOn je, naime, pred izraelskim parlamentom rekao da će „američkom predsedniku Džozefu Bajdenu reći da je došlo vreme da se zaustavi Iran, a ne da mu se baca pojas za spasavanje u vidu nuklearnog sporazuma“, a u intervjuu listu „Njujork tajms“ objasnio je da Izrael radi na “formiranju regionalne koalicije arapskih zemalja koje će pružiti otpor i blokirati iransku ekspanziju”.\nPrema rečima naučnog saradnika Instituta za evropske studije dr Aleksandra Gajića, Amerika, nakon povlačenja iz Avganistana, zasigurno neće hrliti u novu ratnu avanturu u bliskoistočnom regionu i to ne samo zbog Avganistana, već i zbog situacije u Iraku, kao i poraza strana koje su oni protežirali u Siriji i građanskog rata u Jemenu.\nDa li će Iran biti najveća žrtva avganistanskog fijaska\n„Ali, nema nikakve sumnje da će i lobi koji je nenaklonjen Iranu i sam Izrael gurati u tom pravcu da se Amerika odlučnije suprotstavi jačanju iranske moći na prostoru Bliskog istoka. Tako da ja ne očekujem neku direktnu ratnu avanturu tipa ovoga u Avganistanu, ali je sasvim moguće da, u slučaju eskalacije odnosa između Irana sa jedne, glavnih zalivskih država koje nisu naklonjene Iranu, pre svega Saudijske Arabije sa druge i Izraelaca sa treće strane, Amerika ponovo može odlučnije da se stavi na stranu Izraela i Saudijske Arabije i njihovih saveznika u Zalivu, i da neki incident može da preraste u neki vid američke intervencije. Ovde pre svega mislim na vazdušnu intervenciju, na bombardovanje, korišćenje avijacije i dronova, kao i na korišćenje američke ratne mornarice u Zalivu“, ocenjuje Gajić.\nIpak, kako dodaje, bez obzira na pritiske Izraela, Amerika neće odustati od pokušaja da sa Iranom uspostavi novi sporazum, odnosno da na neki način modifikuje sporazum o nuklearanom programu koji je raskinut za vreme Donalda Trampa.\n„Mislim da će SAD prvo na taj način pokušati da izvrše pacifikaciju, jer je to prosto agenda demokratske administracije čiji je Bajden bio potpredsednik u vreme kada je zaključen originalni sporazum sa Iranom. Verujem da će Vašington na taj način pokušati da deluje na Iran, ali ako bi njihovi saveznici ušli u neku konfrontirajuću situaciju verovatno će biti prinuđeni da se umešaju, mada vrlo dozirano s obzirom na negativna iskustva njihovog direktnog intervencionizma na bliskoistočnom terenu“, smatra naš sagovornik.\nMogu li talibani biti oružje u rukama SAD\nPrema njegovim rečima, Iran jeste u nezgodnoj situaciji i zbog toga što su talibani, koji mu nisu naklonjeni, opet zavladali Avganistanom, pa će sada imati problema i sa istočne strane mnogo više nego ranije.\nNa pitanje, da li bi i talibani mogli biti oružje u rukama Amerike protiv Irana, Gajić kaže da je to teorijski moguće, ali da je u praksi malo verovatno.\n„Mislim da su SAD sa talibanima sklopili neki modus vivendi i mislim da je to u sadašnjim okolnostima maksimum odnosa koji Amerikanci sa njima mogu da imaju. Dakle, da Amerikanci mogu da se evakuišu, a da prostor koji talibani kontroliši više ne predstavlja prostor sa kog će biti direktno uperena pretnja protiv SAD.“\nNa nekom taktičkom nivou, smatra naš sagovornik, oni možda mogu da sarađuju ispod površine, daleko od javnosti u smislu zajedničkog delovanja na eliminaciji tih najradikalnijih islamističkih grupacija koje jednako prete talibanima i Americi, ali ne puno više od toga.\n„Međutim, talibanski režim koji je zavladao u Kabulu i Iran svakako ne mogu biti u prijateljskim odnosima, jer će Iran igrati na njima verski bliske građane Avganistana koji pripadaju šiitskoj grupaciji, Hazarima koji se tamo nalaze i onima na koje Iranci mogu kulturološki da deluju, a to su Tadžici na severu koji su i inače, kao deo severne alijanse, pružali otpor talibanskom uspostavljanju hegemonije na prostoru Avganistana“, ukazuje Gajić.\nZato će Iran, primećuje on, u svakom slučaju biti u nekoj blagoj političkoj, pa i vojnoj konfrontaciji sa talibanima, ili će bar podržati sve one koji ne žele da dozvole da talibani potpuno ovladaju prostorima gde je njihova etnička grupa ipak dominantna.\n„Ne verujem da Amerikanci sada mogu talibane direktno da instrumentalizuju na učešće protiv Irana, ali će Sjedinjenim Državama odgovarati to što su talibani i Iran u geopolitičkom smislu jako udaljeni, ako ne i suprotstavljeni na prostoru Avganistana“.\nNeke pouke su izvučene\nU svakom slučaju, ukazuje Gajić, Amerikanci, uslovno rečeno, jesu izvukli neke pouke iz iskustva u Avganistanu, pre svega vezano za direktne kopnene intervencije na prostoru Bliskog istoka i tih propalih država gde je stanovništvo nepoćudno, sklono sektašenju i plemenskim podelama.\n„Međutim, percepcije i porivi tih „ratnih jastrebova“ u američkoj administraciji, Pentagonu i Stejt departmentu, nisu potpuno utihnule, već se sa prostora Bliskog istoka, gde su Amerikanci u poslednjih dvadeset godina doživljavali neuspehe, preusmeravaju ka Dalekom istoku, ka jugoistočnoj Aziji i konfrontaciji sa Kinom. Dakle, oni generalno nisu odustali od tog ratnog intervencionizma na globalnom nivou, nego smatraju da bi im bilo lakše da neke strateške ciljeve postignu vojnim sredstvima na prostoru Dalekog istoka“, zaključuje Gajić.\npa ne bih rekao da je USA žarko zainteresovana za rat sa iranom bar ne u ovom momentu.U vašingtonu su mnogo više zainteresovani za ukrajinu jer je bajdnov lčni i porodični interes tu zastupljen.Jednostavno, pokojni bajden i naftaška ekipa koja stoji iza njega su hteli da udare reket rusima na izvoz gasa preko ukrajine a iran im je sporedna stvar.Mislim da će doći do gadnog zaoštravanja kod nas i u ukrajini sinhrono.


Niški Portal | Mladi sve ranije imaju seks, granica spuštena na 16 godina\nponedeljak 23-11-2020 10:18\nSeksualna aktivnost mladih počinje sve ranije, a nova istraživanja pokazuju da je sada ta granica spuštena na 16 godina, dok je 2013. bila 17 godina za mladiće, a 18 za devojke, izjavila je ministarka zadužena za demografiju i populacionu politiku Prof.dr Slavica Đukić Dejanović.\nMinistarka je ukazala da se mladi o tome najčešće informišu čitajući senzacionalističke članke u medijima, od vršnjaka i posredstvom interneta.\n- Dobro bi bilo da obrazovne institucije u većem obimu posvete pažnju ovim temama, sugerisala je ministarka Đukić Dejanović.\nĐukić Dejanović je rekla kako i dalje mnoge žene, uključujući i one obrazovane, koriste tradicionalna kontraceptivna sredstva, a samo njih 20 odsto savremene metode. Tek 7,4 odsto Romkinja koristi kontraceptivna sredstva, rekla je ona, prezentujući podatak da je na 1.000 devojaka iz te nacionalne zajednice čak 157 adolescentkinja u drugom stanju.


Dragan Đilas je iz prvog reda bodrio "orlove"\nPodršku "orlovima" u jednom od najbitnijih mečeva u borbi za odlazak na Svetsko prvenstvo pružio je iz prvog reda i Dragan Đilas, bivši predsednik Košarkaškog saveza Srbije, inače najuspešniji na toj funkciji od raspada SFRJ. Njega je pre početka meča pozdravio selektor "orlova" Aleksandar Đorđević.\nU istom redu pored brojnih javnih ličnosti bio je i Duško Vujošević, proslavljeni trener Partizana i nekadašnji selektor Bosne i Hercegovine, koji je takođe došao da isprati partiju reprezentacije. Takođe, još mnogo košarkaških imena bila su na ovoj utakmici, između ostalih i Miroslav Berić.\nMiroslav Muta Nikolić i Dragan Bjelogrlić\nU hali "Aleksandar Nikolić" bio je i naš glumac Dragan Bjelogrlić, koji je srdačno razgovarao sa Miroslavom Mutom Nikolićem, Đorđevićevim pomoćnikom.


Regionalna deponija spremna čeka prve količine otpada - Pirot Plus Online\n18. septembar 2012. 12:16 Lokalna samouprava Pirot Plus Online\nRegionalna sanitarna deponija je fazni projekat čija je realizacija započela pre par godina, finansiran sredstvima Evropske unije u iznosu od oko 5 miliona evra. Trenutno je deponija osposobljena za obavljanje samo prve od predvidjene tri faze, odnosno samo za deponovanje otpada. Zoran Stanković, direktor Deponije u izjavi za Plus radio kaže da se u daljem razvoju deponije očekuje da deponija bude osposobljena i za upravljanje i preradu komunalnog otpada. Sa početkom rada Regionalne deponije doćiće i do neminovnog povećanja cene ove komunalne usluge, kaže Stanković.\n- Povećanje je neminovno, radi ekonomske održivosti deponije, ali ono neće biti drastično i neće bitno uticati na budžet gradjana. Povećanje bi bilo mnogo veće da je deponija gradjena sopstvenim sredstvima opština, ili sredstvima iz kredita. Sa druge strane što se više bude investiralo u deponiju, odnosno što brže deponija bude prešla u drugu fazu, ti nameti biće sve manji i manji, napominje Stanković.\nDeponija je projektovana da radi u narednih 25 godina i na njoj će biti deponovano ukupno oko 1.250.000 kubnih metara otpada u sve tri faze. Do sada je napravljeno mesa za deponovanja oko 420.000 kubnih metara otpada. Taj vek deponije, kao i količina otpada povećavaće se sa realizacijom narednih faza s ozbirom da će se u nekoj od njih započeti sa preradom prikupljenog otpada.\n- Taj vek trajanja deponije projektovan je za slučaj da se na deponiju samo odlaže otpad, koji se neće preradjivati. Sa razvojem modernih tehnologija I savremenih mašina, na deponiji će biti odlagana izuzetno mala količina otpada, odnosno samo onaj otpad koji neće moći da se preradjuje, što će bitno uticati na produženje životnog veka ovog objekta. Na mesečnom nivou predvidjeno je da se na deponiju doveze oko 26.000 kubnih metara otpada sa područja svih opština okruga, kaže Stanković.\nKada je reč o ostale tri opštine okruga, koje će učestvovati u radu Regionalne deponije, one će prema Stankovićevim rečima morati da se ponašaju u skladu sa potpisanim medjuopštinskim sporazumom. Tu se podrazumeva da se celokupni otpad sa njihovih teritorija doprema na deponiju. To naravno važi I za opštinu Pirot, kaže Stanković, I napominje da je tu izuzet opasni I gradjevinski otpad.\nUpravni odbor deponije, usvojilo je sistematizaciju radnih mesta kojom se, u prvoj fazi rada, predvidja upošljavanje najviše 15 radnika.


Dodik: Prioritet - afirmacija graničnog prelaza Šćepan polje - Glas Srpske\nSrna 13.05.2021 21:30\nPODGORICA - Srpski član i predsjedavajući Predsjedništva BiH Milorad Dodik izjavio je tokom susreta sa crnogorskim premijerom Zdravkom Krivokapićem u Atini da je afirmacija graničnog prelaza Šćepan Polje prioritet, saopšteno je iz Vlade Crne Gore.\nDodik je pozdravio odluku crnogorske Vlade da ukine naplatnu rampu na putu Meljine-Petijevići, što će olakšati saobraćajnu komunikaciju i promet roba i putnika, te poručio da je prethodna vlast u Crnoj Gori izbjegavala Republiku Srpsku.\nOn je rekao da zna sa kakvim teškoćama se suočava nova Vlada Crne Gore, ali da vjeruje da će uspjeti da se izbori sa njima, te da od njih ima punu podršku, navodi se u saopštenju.\nDodik je naglasio da je unapređenje saobraćajne infrastrukture preduslov dinamiziranja ekonomskih aktivnosti, te u tom kontekstu ocijenio značajnom realizaciju dva kapitalna projekta - izgradnje Jadransko-jonskog autoputa i Jadro-jonskog gasovoda.\nNa toj liniji na sastanku je ocijenjeno da je unapređenje pogranične putne infrastrukture preduslov za povećanje razmjene dobara i ukupnu ekonomsku saradnju.\nKrivokapić je istakao da je dobra regionalna saradnja za Crnu Goru od velikog značaja.\n“U Crnoj Gori imate dobrog prijatelja i brata, koja želi da nastavi dobru saradnju koju treba nadograđivati”, rekao je Krivokapić.\nOn je dodao da bi s ciljem olakšanog i ubrzanog prometa putnika i robe trebalo raditi na inegrisanju graničnih prelaza i da bi otvaranje avio-linije na relaciji Tivat-Banjaluka unaprijedilo privrednu i turističku saradnju Crne Gore i BiH, navodi se u saopštenju crnogorske Vlade.


Beograd peva: Koncert u Dečjem kulturnom centru - Dan u Beogradu\nNaslovna » Izlasci » Muzika » Koncerti » Beograd peva: Koncert u Dečjem kulturnom centru\nBeograd peva: Koncert u DeÄjem kulturnom centru\nBeograd peva: Koncert u Dečjem kulturnom centru\nAh Neša 9. decembar 2019. Koncerti Postavite komentar\nSvečani koncert Beograd peva biće održan u utorak, 10. decembra 2019. od 19.00, u Dečjem kulturnom centru Beograda.\nKoncert na Velikoj sceni „Donka Špiček“ organizuje Udruženje nastavnika muzičke kulture Srbije, pod pokroviteljstvom Sekretarijata za kulturu Grada Beograda.\nNa koncertu će nastupiti poznati pevači i jedinstveni hor sa tri stotine dece iz šest beogradskih opština. Na repertoaru će se naći pesme koje kod učenika razvijaju patriotizam, svest o svojoj državi, maternjem jeziku, ekologiji, toleranciji, drugarstvu, lepoti različitosti, bezbednosti u saobraćaju, verskim i državnim praznicima Srbije, sa posebnim osvrtom na etno-pesme različitih krajeva Srbije.\nProjekat Beograd peva napravljen je sa ciljem da se podstakne negovanje muzičke kulture i formiranje malih horova u školama sa učenicima od prvog do četvrtog razreda. (danubeogradu.rs)\nTagovibeograd peva deca dkcb izlasci jesen u beogradu koncerti muzika\nPrethodni Kreativni centar: Tode Nikoletić – Vaspitavanje pred spavanje\nSledeći Beogradska zima 2019-2020: Program Dečjeg kulturnog centra Beograd


Vijesti: Abazović u Kijev ide samo sa Ramom\nPODGORICA – Crnogorski premijer Dritan Abazović pokrenuo je ideju o zajedničkom odlasku u Kijev premijera Zapadnog Balkana, ali će s njim, prema poslednjim informacijama, u Ukrajinu, putovati samo albanski kolega Edi Rama, pišu danas podgoričke Vijesti.\nIz Vlade Severne Makedonije juče su, kažu, tamošnjim medijima saopštili da premijer Dimitar Kovačevski ipak neće ići u Kijev, “zbog intenzivne agende”.\nTermin posete još nije preciziran, a predsednik skupštinskog Odbora za međunarodne odnose i iseljenike, Miodrag Lekić (Demos), kazao je da se nada da vest o odlasku u Kijev ne ulazi u dnevnu dozu propagande koja je, prema njegovim rečima, upadljivo visoka na crnogorskoj političkoj sceni.\nIstiče da će za ukrajinski narod, ali i za Zelenskog, biti dobro da posete nemaju formalni, medijsko-revijalni karakter, već konkretne sadržaje – prvenstveno za mir, okončanje rata i diplomatsko rešenje konflikta.\n”To je zapravo interes ukrajnskog naroda – da se zaustave njegove velike patnje u ovom ratu. Uostalom, ostaje da vidimo bilanse balkanske kompozicije za Kijev. Ostaje, takođe, i da isti sastav pokrene i balkanski voz za Brisel, koji je očigledno negde zaustavljen, zbog nekog kvara”, rekao je Lekić Vijestima.\nDodao je da je za verovati da je najava posete precizno definisana na liniji Ukrajina – Crna Gora, bez organizacije neke treće strane.\nPodgorički dnevnik podseća da je Abazović, u telefonskom razgovoru sa Zelenskim, rekao da Crna Gora pruža otvorenu podršku nezavisnosti, teritorijalnom integritetu i suverenitetu Ukrajine, dodajući da se nada da će ona dobiti status kandidata za ulazak u EU.\nPremijer je, kako je saopšteno iz njegovog kabineta, rekao Zelenskom i da se evropske vrednosti slobode i prava na sopstveni izbor danas brane izvan granica EU, i da Crna Gora stoprocentno podržava odnos EU prema ruskoj invaziji.\nCrna Gora je početkom aprila usvojila paket sankcija EU Rusiji zbog vojne invazije na Ukrajinu, a koji se odnosi na 696 ruskih državljana, finansijske institucije, imovinu, promet, distribuciju dobara…\nMinistarstvo unutrašnjih poslova (MUP) saopštilo je u petak da su “zamrznute” 44 nekretnine 34 ruska državljanina, kojima su prethodno uvedene sankcije.\nLekić upozorava da vlada mora biti transparentna i usaglašena u vezi sa stavovima i izjavama, i da stoga treba da demistifikuje informaciju o vojnoj pomoći Ukrajni.\n”Za početak, da se objasni javnosti, pa i nama u parlamentu, zašto na sajtu Ministarstva odbrane stoji da je ‘usvojena odluka vlade o nastavku vojne pomoći Crne Gore Ukrajni’, dok na sajtu Vlade s iste, sedme sednice, održane 9. juna, nema takve tačke, a još manje informacije o tome“, naveo je Lekić.\nTeško je, kaže, da se uz proizvodnju ovakvih nejasnoća vlada može uzeti za ozbiljno, i to povodom tako osetljivog spoljnopolitičkog pitanja kao što je rat u Ukrajni.


Niška televizija » Najbolji srpski automobilista Dušan Borković posetio Niš (VIDEO)\nTagovi: Dušan Borković, poseta\nNajbolji srpski automobilista Dušan Borković danas je posetio Niš. Družio se sa ljubiteljima auto trka koji su imali prilike da se na specijalnom simulatoru oprobaju u vožnji turing automobila na stazama Svetskog šampionata.\nZvuk motora i adrenalin na krivinama na stazama šampiona okupio je veliki broj Nišlija a koji su uz pomoć srpskog automobilste na trenutak bili svetski trkači.\nDušan Borković osvojio je dva boda u prvoj trci na stazi spa frankor šamp tako da je trenutno na 13. mestu u generalnom plasmanu svetskog šampionata turing automobila. Kako kaže drugu trku nije završio a razlog je oštar duel sa Sebastijanom Lebom posle kog je izleteo sa staze i polomio spliter.\nTrkački vikend u Belgiji na čuvenoj stazi spa frankor šamp bio je poslednji u evropi ove sezone, a naredna trka održaće se u Argentini 2. i 3. avgusta.


utabanih slonovskih staza srpskih turista. U Paraliji sada ima i komad srpske obale, kancelarija koja pomaže turistima iz naše zemlje, a koju vode aktivisti političke stranke Jedinstvena Srbija. Od ovog leta tu je i sveštenik Srpske pravoslavne crkve tokom cele turističke sezone. Predsednik Skupstine grada Jagodine Dragan Marković Palma, kojeg je telefonski poziv novinara politike zatekao baš u Paraliji, odavno se ovde ne oseća kao običan turista.\nJa u Paraliju dolazim 32 godine sa porodicom. Treba mi oko pet sati vožnje, ako nema gužve na granici, blizu je auto-puta i svi govore srpski, vlasnici hotela, prodavnica. Neću da idem na egzotična ostrva, hoću da budem jedan od običnih ljudi, da jedem giros koji i oni jedu, da sa njima sedim na plaži. Sa našim ljudima ovde se slikam bar dvesta puta svakog dana, kao da sam mladoženja na svadbi. Stalno me zaustavljaju, a ja neću nikoga da odbijem – kaže Markovic za Politiku.


Izvinjenje NATO zbog pogibije civila\nAmerički general Džon Alen\nKomandant američkih i NATO snaga lično je izrazio saučešće porodicama civilnih žrtava vazdušnog napada u Avganistanu u sredu.\nKomandant američkih i NATO snaga u Avganistanu, general Džon Alen, izvinio se zbog koalicionih vazdušnog napada na istoku zemlje u kojem je, prema navodima avganistanskih zvaničnika, poginulo 18 civila.\nGeneral Alen je danas posetio pokrajinu Logar da bi se lično izvinio i izrazio saučešće porodicama žrtava vazdušnog napada u sredu. To je prvo javno priznanje alijanse da su civili, uključujući žene i decu, ubijeni u njenim akcijama.\nNATO je prvo tvrdio da su pobunjenici ubijeni u napadu čiji cilj je bio lokalni komandant Talibana, ali su snimci kasnije pokazali tela ubijenih žena i dece. Avganistanski predsednik Hamid Karzai osudio je napad i naglasio da se operacije čije su žrtve civili i njihova imovina ne mogu pravdati.


Zahtev Vladi Republike Srbije da organizacijama civilnog društva omogući pristup dokumentima o sadržini zakona – CUPS\nSkrećemo pažnju na činjenicu da su kometari Evropske komisije dostavljeni Kancelariji za evropske integracije pre više od 45 dana, a da je nadležno Ministarstvo kulture i javnog informisanja više puta pisanim putem potvrdilo da ono nije dobilo te komentare od Kancelarije. U vezi sa tim, Koalicija traži odgovor vlade Republike Srbije na pitanje ko i na osnovu kojih ovlašćenja može unutar Kancelarije da odluči o tome da li će se javnost i nadležno ministarstvo upoznati sa sadržinom dokumenata koji stižu iz Brisela, a koji se vezujuza izradu novih zakonskih propisa.\nMedijski zakoni sadrže regulativu od posebnog značaja za demokratski poredak zemlje i ne bi smeli da budu predmet obrade skrivenih političkih agendi ministarstva i drugih zainteresovanih strana. Takođe, rad na izmeni celokupnog zakonodavstva zemlje u procesu pridruživanja Evropskoj uniji ne bi smeo da bude opterećen demokratskim deficitima, jer je upravo razvoj demokratije, odnosno političke participacije, kao i sistema poštovanja i zaštite prava i sloboda onih na koje se zakoni odnose, osnovni ciljevropskih integracija društva. Zbog toga Koalicija za pristup pravdi zahteva od vlade Republike Srbije da bez odlaganja preduzme sve neophodne mere i neposredno obezbedi participativnu ulogu građana u procesu zakonodavne reforme u skladu sa najvišim demokratskim standardima modernog društva.\nSAOPŠTENJE KOALICIJE ZA PRISTUP PRAVDI\nSTATEMENT OF THE COALITION FOR ACCESS TO JUSTICE\nPreviousPrevious post:Okrugli sto: Obrazovanje za Pomirenje: Uloga obrazovanja u procesu utvrđivanja odgovornosti i pomirenjaNextNext post:NUNS i CUPS pozdravljaju odluku Ministarstva kulture da povuče Nacrt zakona o javnim servisima


Očekujem da do septembra ili oktobra imamo odluku države da li želi da „odmrzne“ obavezu služenja vojnog roka, izjavio je potpredsednik Vlade Srbije i ministar odbrane Nebojša Stefanović.\nMinistar odbrane Nebojša Stefanović izjavio je da se već pripremaju kasarne za potencijalno služenje redovnog vojnog roka, ako se država odluči za njegovo ponovno uvođenje.\nKada nas očekuje obavezno služenje vojnog roka?\nPovećanje primanja pripadnicima Vojske Srbije, modernizacija, vojnotehnička saradnja, ocena bezbednosne situacije u zemlji i regionu ali i aktuelna afera o prisluškivanju predsednika Srbije su teme o kojima će u „Sputnjik intervjuu“ govoriti ministar odbrane Nebojša Stefanović.\nPolicija je, po nalogu nadležnih državnih organa, privela 15 lica koja su učestvovala u incidentu ispred skupštine nasilju, saopštio je ministar unutrašnjih poslova Nebojša Stefanović.\nTeška borba da Kosovo ne uđe u Interpol\nPredstavnici Srbije sprovode niz aktivnosti na sprečavanju članstva tzv. Kosova u Interpol, izjavio je večeras potpredsednik Vlade i ministar unutrašnjih poslova Nebojša Stefanović, uz ocenu da je sve neizvesno do dana glasanja u Generalnoj skupštini te međunarodne policijske organizacije.\nSrpska žandarmerija spremna (foto)\nMinistar unutrašnjih poslova Nebojša Stefanović obišao je danas pripadnike Žandarmerije u bazi u Lipovici i uverio se u njihovu borbenu gotovost i spremnost.


Torbica/novčanik Pepe Jeans, 77.141.51 | Dečji sajt\nŠifra artikla: 77.141.51\nOva Pepe Jeans torbica, koju možete koristiti i kao novčanik, savršena je opcija da dan i noć Vaš izgled bude sofisticiran. Zahvaljujući njenoj praktičnosti lako možete organizovati najvažnija dokumenta i novac. Kraj kukova ili zgloba, ali uvek u ruci!\nOva Pepe Jeans torbica, koju možete koristiti i kao novčanik, savršena je opcija da dan i noć Vaš izgled bude sofisticiran.\nZahvaljujući njenoj praktičnosti lako možete organizovati najvažnija dokumenta i novac. Kraj kukova ili zgloba, ali uvek u ruci!


MINISTAR GRAĐEVINARSTVA, SAOBRAĆAJA I INFRASTRUKTURE TOMISLAV MOMIROVIĆ POSETIO FILIMONOVIĆE U GRABOVCU\nMomirović je istakao zadovoljstvo, što se u Obrenovcu radi na izgradnji komunalne i putne infrastrukture, te se uvode ekološki standardi, aktuelni u gradovima zapadne Evrope.\nPredstavnici opštine Obrenovac sa ministrom građevinarstva, saobraćaja i infrastrukture Tomislavom Momirovićem obišli su mesnu zajednicu Grabovac, gde je u poslednjih godinu dana asfaltirano više od 10 kilometara puteva. Asfalt je stigao do Filimonovića, a ovom prilikom ministar Momirović obišao je poljoprivredno gazdinstvo porodice Filimonović.\n– Veliko je zadovoljstvo biti u Grabovcu, mestu u kojem smo sagradili puteve koji vode ka Šapcu, Valjevu, Beogradu, ukupno 17 kilometara državnih puteva , ali i 17 kilometara puteva koji su nekategorisani. U Obrenovcu gradimo 100 kilometara kanalizacione infrastrukture i 2 postrojenja za prečišćavanje otpadnih voda, što mislim da je najveći republički projekat u Obrenovcu u poslednjih 10 godina – naveo je Momirović.Predsednik Gradske opštine Obrenovac Miroslav Čučković podsetio je, da je za ovu godinu planirana rekonstrukcija starih i izgradnja novih puteva u dužini od 100 kilometara, što će kako kaže, opštinu Obrenovac učiniti ugodnim mestom za život.\n– Naši poljoprivredni proizvođači koji su imali potrebu za novim saobraćajnicama kako bi lakše izvršili distribuciju svojih proizvoda, sada će to i dobiti. Iz Grabovca, građevinske mašine biće premeštene u Veliko Polje, gde će takođe biti asfaltiran veliki broj puteva – rekao je Čučković.Predsednik Saveta mesne zajednice Grabovac Aleksandar Ljubojević naglasio je, da je ovo istorijski momenat za mesnu zajednicu Grabovac, budući da se u proteklom periodu dosta uradilo kada je reč o uređenju ove mesne zajednice.\n– Veoma sam srećan što sam deo ovog tima, jer smo uspeli da uradimo preko 10 kilometara asfalta, preko 7 kilometara struganog asfalta, takođe radimo na uređenju lovačkog doma, ali i igrališta za naš fudbalski klub – rekao je Ljubojević.\nKako ističu Filimonovići, koji se bave poljoprivrednom proizvodnjom, stočarstvom, izgrađen put olakšaće svakodnevno funkcionisanje, ali i samo poslovanje.


MCSE sertifikat, Messaging, ISPIT broj 345 (70 - 345)\nMCSE sertifikat, Messaging, ISPIT broj 345 (70 - 345) - Audio verzija\nJedini ispit u okviru oblasti Messaging po čijem uspešnom polaganju kandidat postaje vlasnik MCSE sertifikata (Microsoft Certified Solutions Expert) jeste ispit broj 345 (70 - 345).\nA svim kandidatima koji žele da steknu ovaj sertifikat, odnosno polože navedeni ispit bi trebalo da pohađaju kurs i obuku i to kako 345 - 1 (20345 - 1A), tako i 345 - 2 (20345 - 2A), kako bi se na adekvatan način pripremili za njegovo polaganje.\nNeophodno je da kandidati zainteresovani za sticanje ovog sertifikata u pomenutoj oblasti, odnosno polaganje 345 (70 - 345) ispita poznaju engleski jezik na višem nivou, budući da su sva ispitna pitanja navedena na tom jeziku. Postoji i drugi uslov koji kandidati moraju da ispune ovom prilikom, a on se odnosi na posedovanje MCSA sertifikata (Microsoft Certified Solutions Associate) i to u okviru oblasti poznavanja rada sa Office 365.\nTest centar kompanije Microsoft za našu zemlju, Akademija Oxford, a prema pravilima koja važe u ovoj kompaniji, sprovodi ispit broj 345 (70 - 345) i to na preko 20 lokacija u celoj zemlji, to jest u svakom gradu u kome se nalaze njene poslovnice.\nKoje se oblasti proveravaju u toku 345 (70 - 345) ispita?\nIspit broj 345 (70 - 345) podrazumeva ukupno 6 oblasti provere, a u okviru svake od njih se nalazi po nekoliko segmenata. Osnovna tema ovog ispita je usmerena na proveru znanja kandidata vezanih za Designing and Deploying Microsft Exchange Server 2016.\nNajvažnije je da naglasimo da se zahteva da kandidat koji želi da polaže ovaj ispit i tako stekne MCSE sertifikat u oblasti Messaging treba da ima i radno iskustvo u trajanju od minimalno tri godine i to u oblasti projektovanja, ali i upravljanja serverom koji je predmet ispitivanja. Očekuje se da je odgovornost tog kandidata na radnom mestu bila usmerena najpre na oblast vezanu za Messaging u konkretnom preduzeću. Obično su prijavljeni kandidati bili zaposleni na radnom mestu IT administrator ili Senior Administrator. Neophodno je da svaki kandidiat poseduje dovoljno znanja i iskustva, ali i da je zainteresovan da unapredi stečena znanja u radu ovim serverom, ali i da poznaje kako funkcioniše integracija Microsft Exchange Server - a sa Skype for Business ili sa Office 365.\nPlaniranje, primena i rešavanje potencijalnih problema u okviru Mailbox Databases je prva oblast koja se proverava tokom 345 (70 - 345) ispita. Nju čini ukupno 5 segmenata, a pitanja iz ove oblasti su u svim ispitnim zahtevima zastupljena sa 15 do 20%. Očekuje se da kandidati ovde daju odgovore na pitanja koja se se odnose najpre na planiranje Mailbox Databases, odnosno da znaju kako se vrši upravljanje, te njihovo uređivanje. Tokom druge podoblasti su prisutna pitanja koja su vezana za planiranje, ali i primenu, te upravljanje High Availability rešenja u okviru Mailbox Databases. U trećem segmentu ove oblasti se pred kandidate stavljaju zahtevi vezani za Site - resilient DAG (Database Availability Group). U pretposlednjoj podoblasti treba odgovoriti na pitanja vezana za Monitor and Troubleshoot Mailbox Databases, a u završnom delu ove oblasti od kandidata se očekuje da pokažu znanja vezana za opcije pravljenja rezervne kopije i oporavka podataka.\nIsto kao i u prethodnoj, tako i u drugoj oblasti provere postoji pet segmenata, a njihova zastupljenost na ispitu broj 345 (70 - 345) je, takođe ista. Osnovna tema je vezana za proveru poznavanja usluga pristupa klijentima, te kandidat treba da pokaže da poseduje zahtevani nivo znanja vezanih za njihovo planiranje, uređivanje, ali se očekuje i da znaju na koji način se upravlja različitim uslugama u ovom segmentu, te treba da znaju i kako se rešavaju eventualni problemi koji mogu da se jave. Početni segment u ovoj oblasti ima za temu Plan, Deploy and Manade Client Access Services, gde se očekuje da kandidat može samostalno da izvrši podešavanje Proxy - ja i izvrši preusmeravanje prema zahtevima, kao i da poznaje postupak autentikacije. Trebalo bi i da zna da konfiguriše najpre Autodiscover, ali i Exchange Web Services, te Outlook Anywhere, Outlook on the Web, Exchange ActiveSync, kao i Exchange Admini Center, ali i IMAP4 i POP3. Sledeća podoblast je usmerena na proveru poznavanja Mobility Solutions, a zatim slede pitanja vezana za Plan, Deploy and Manage Load Balancing. Naredni segment sadrži pitanja u vezi sa praćenjem povezivanja klijenata, a tu su i zahtevi vezani za rešavanje potencijalnih problema u ovom segmentu. U završnoj podoblasti se proverava koliko je kandidat upoznat sa Site - Resilient Client Access Services Solution.\nSa 15 do 20% u ispitu broj 345 (70 - 345) je zastupljena i sledeća oblast provere, a ona je sastavljena od 4 grupe zahteva. U ovom delu ispita se proverava poznavanje usluga transporta i to u smislu njihovog planiranja i uređivanja, odnosno rešavanja problema koji mogu možda da se jave, ali i upravljanja ovim uslugama. Plan, deploy and Manage Transport Services je tema prve podoblasti, a potom se očekuje da kandidat odgovori na zahteve vezane za Troubleshoot and Monitor Transport Services. Sledeći segment se odnosi na poznavanje Massage Hygiene, dok je tema završne podoblasti u ovom delu ispita primarno usmerena na Plan, deploy and Manage Site Resilience Transport Services.\nProvera znanja vezanih za Exchange infratsructure, odnosno primaoce i opcije bezbednosti se odvija tokom četvrte oblasti provere.Nju čini čak šest podoblasti, a sa oko 15 do 20 procenata je i ona zastupljena na ovom ispitu. Kandidati u ovom delu provere treba prvo da odgovore na pitanja vezana za projetovanje i konfigurisanje AD DS - a (Active Directory Domain Services) za Exchange, te bi trebalo u ovom segmentu da pokažu i da su upoznati sa zahtevanim podešavanjima vezanih za organizovanje. Drugi segment je vezan za Mail - enabled Objects, a zatim slede pitanja koji su takođe vezana za njih, ali i smislu uređivanja dozvola. Upravljanje, primena i uređivanje RBAc - on (Role Based Access Control) se proverava tokom narednog segmenta na 345 (70 - 345) ispitu, a potom se pred kandidata stavlja zahtev da samostalno izradi odgovarajuću bezbednosnu strategiju i to prema navedenim smernicama. Planiranje, primena, ali i upravljanje, odnosno rešavanje potencijalnih poteškoća IRM - a uz primenu AD RMS - a (Active Directory Rights Management Services) ili Azure RMS - a je osnov provere u završnom delu ove oblasti.\nPretposlednja grupa pitanja je u ovom ispitu zastupljena sa oko 10 do 15% i sačinjena je od ukupno 5 segmenata, a njena tema je Plan, Deploy and Manage Compliance, Archiving, eDiscovery and Auditing. A to najpre podrazumeva da kandidati treba da odgovore na pitanja koja su vezana za poznavanje DPL rešenja (Data Loss Prevention), a zatim i da pokažu da poznaju MRM (Message Recoreds Management), te da mogu da upravljaju opcijom arhiviranja, ali i da vrše njihovu adekvatnu konfiguraciju. Trebalo bi i da budu upoznati i sa funkcionisanjem opcije eDiscovery, odnosno da mogu da primene sve neophodne opcije usklađivanja, ali i da mogu da odgovore na pitanja koja su vezana za primenu Mailbox - a i Administrative Auditing - a.\nImplement and Manage Coexistence, Hybrid Scenarios, Migration and Federation je tema u okviru završne oblasti na ispitu broj 345 (70 - 345). Pitanja koja je čine su raspoređena u 4 grupe, a čine 10 do 15 posto ispitnih zahteva. Pored ostalog, u ovom delu ispita kandidati treba da odgovore na pitanja koja su vezan za poznavanje koegzistencije sa Exchange Online, odnosno Office 365. Takođe treba da pokažu i znanja u planiranju, upravljanju, ali i uređivanju, Exchange Federation, te se očekuje i da mogu na pravilan način da reše probleme koji u ovoj oblasti mogu da se pojave. Na kraju, kandidat treba da pokaže znanja koja podrazumevaju poznavanje On - premises Coexistence uz primenu ranijih verzija ovog servera, te da odgovore na pitanja vezana za Migrate from earlier supported cersions of Exchange.\nKako izgleda 345 (70 - 345) ispit?\nDa bi kompanija Majkrosoft zadržala kvalitet sertifikacije po kojoj je dobro poznata u svetu, ona nigde precizno ne navodi informacije o broju ispitnih pitanja, ali ni o njihovoj formi.\nMeđutim, postoje neke opšte smernice koje se navode za sve kandidate, a to podrazumeva na prvom mestu da ispit broj 345 (70 - 345) sadrži od 40 do 60 ispitnih zahteva. Njihova forma u svakom trenutku, ali i broj pitanja mogu da budu izmenjeni, a u slučaju da ova kompanija to bude smatrala potrebnim. Takođe, postoje i ona pitanja koja se javljaju gotovo u svakom ispitnom roku, a spadaju u red klasičnih. Na prvom mestu, to podrazumeva da kandidat ima zadatak da među nekoliko ponuđenih odgovora označi jedan ili nekoliko njih koje smatra tačnim, a tu su i ona pitanja gde se od kandidata zahteva da u za to označenom polju napiše tačan odgovor.\nNa ispitu broj 345 (70 - 345) mogu da budu prisutne i studije slučaja, a što predstavlja specifičnu vrstu ispitnih zahteva. Naime, oni imaju za cilj da kandidata stave u situaciju u kojoj bi možda mogao da se nađe na radnom mestu koje može da obavlja kada stekne pomenuti sertifikat u ovoj oblasti. Rešavanje studije slučaja iziskuje nešto više vremena, jer se od kandidata očekuje da dobro prouči zadatak, a zatim i da izdvoji sve one informacije koje su relevantne i koje će mu pomoći za njegovo rešavanje. Posle toga on treba da pristupi analizi tih podataka, a na osnovu znanja koja poseduje i na kraju da navede tačan odgovor. Ali, svaki kandidat mora da bude informisan i da nakon što bude prešao na sledeći segment pitanja neće više moći da izmeni odgovor koji je dao na konkretnu studiju slučaja, pa se iz tog razloga savetuje da dobro proveri pre nego što nastavi da rešava ispitne zahteve.\nBudući da je rešavanje i studija slučaja i ostalih pitanja uračunato u ukupno tri sata, koliko kandidati imaju na raspolaganju za polaganje 345 (70 - 345) ispita, to je vrlo važno da se dobro organizuju kako bi odgovorili adekvatno na sve ispitne zahteve, te eventualno rešili sve studije slučaja, ako se budu javile na ovom ispitu. Pola sata od ukupnog vremena kandidatima je na raspolaganju za čitanje ispitnih zahteva i njihovo razumevanje, uzevši u obzir da oni nisu izneti na njihovom maternjem jeziku, a ostalih 150 minuta imaju za njihovo rešavanje.\nBodovanje u okviru ispita broj 345 (70 - 345)\nKandidati koji su zainteresovani za sistem dodele poena na ispitu broj 345 (70 - 345) prvo moraju da znaju da nije prisutno negativno ocenjivanje, tako da netačan odgovor na konkretno pitanje ne umanjuje ukupan broj poena osvojenih na ovom ispitu.\nNajčešće jedan tačan odgovor kandidatu donosi jedan poen, ali ovaj princip bodovanja u svakom ispitnom roku može da bude promenjen. Ali, ono što najčešće zbunjuje kandidate kada dobiju ispitne rezultate se odnosi na pitanja koja se ne boduju, a prisutna su na ovom ispitu i o čemu se kandidati ne obaveštavaju. Isto tako postoje i oni zahtevi koji se boduju sa nekoliko poena, ali za razliku od prethodno pomenutih, kandidati o tome dobijaju informaciju i to u vidu iskačućih prozora koji će se pojaviti pre svakog ispitnog zahteva koji se boduje se više poena i u njemu će biti naveden tačan broj bodova koje kandidat može da osvoji ukoliko pruži tačan odgovor na to pitanje.\nPošto bude završio polaganje ispita broj 345 (70 - 345), kandidati će nekoliko minuta posle toga da dobije informaciju na ekranu da li ga je položio ili ne. A u roku od pet dana posle polaganja, ovlašćeni test centar Akademije Oxford šalje rezultate polaganja ovog ispita kompaniji Majkrosoft, a nedugo zatim ih i kandidatu dostavlja na za to propisan način i to u štampanoj formi. Budući da ova vrsta rezultata podrazumeva grafikone, kao i da samo navodi osvojene bodove i to kako u okviru konkretnih oblasti, tako i na celokupnom ispitu, to znači da kandidat neće imati priliku iz njih da vidi da li je dao tačan odgovor na neko pitanje ili nije. A u slučaju da ipak želi da dobije i tu informaciju, on ima obavezu da obavesti ovlašćeno lice u test centru o tome, kako bi mu eventualno bilo omogućeno da dobije rezultate koji su odštampani i na drugačiji način od uobičajenog, a iz kojih će moći da vidi i pomenute informacije.\nAko u roku od dve sedmice od termina polaganja kandidata ne bude dobio štampane rezultate, trebalo bi o tome da obavesti ovlašćeno lice u poslovnici Akademije Oxford u koju je polagao ispit broj 345 (70 - 345), da bi taj propust bio ispravljen u najkraćem roku.\nIako kompanija Majkrosoft takođe precizno ne navodi ni koliko poena je neophodno da osvoji kandidat da bi položio ovaj ispit, opšta informacija jeste da je u pitanju preko 70% uspešno rešenih zadataka, odnosno više od 700 poena. Kao i za mnoge druge pomenute segmente, tako i za ovaj, pomenuta kompanija zadržava pravo da navedene procente smanji ili poveća i to u bilo kom ispitnom roku.\nDodatne informacije o 345 (70 - 345) ispitu\nKandidati koji spadaju u osobe sa invaliditetom, u okviru Akademije Oxsford mogu da polažu ispit broj 345 (70 - 345), ali uz uslov da u trenutku prijavljivanja dostave validnu medicinsku dokumentaciju. A na osnovu toga će stručni tim test centra da proceni zdravstveno stanje tog kandidata i omogući mu da bez ikakvih teškoća polaže ovaj ispit.\nSvako ko prvi put polaže 345 (70 - 345) ispit i ne uspe da ga položi, ima pravo da, po isteku 24 časa od tog trenutka izvrši novo prijavljivanje za polaganje. U slučaju da ni iz drugog puta ne položi ovaj ispit, moraće da sačeka 2 sedmice da prođe, da bi mu bilo omogućeno da se ponovo prijavi za njegovo polaganje. A ako ni posle narednih polaganja ne bude uspeo da ispuni zahteve, te ne položi ovaj ispit, moraće svaki put da sačeka da protekne najmanje sedam dana, da bi mu bilo dozvoljeno da se ponovo prijavi za polaganje. Kompanija Microsoft ograničava kandidate da ovaj ispit polažu najviše pet puta u toku jedne godine, a ako ga ni posle petog puta ne polože, moraće da sačekaju da prođe godinu dana do novog prijavljivanja. U slučaju da se dogodi da kandidat ne položi nevedeni ispit ni posle petog puta, a ipak želi da pokuša opet, on može da pošalje zahtev u pisanoj formi i to Microsoft test centru Akademije Oxford. Zatim se taj zahtev šalje centrali ove kompanije, gde se i odlučuje o eventualnom dozvoljavanju novog polaganja za tog kandidata.\nNa dan kada je zakazano polaganje ispita broj 345 (70 - 345), kandidat ima obavezu da se pojavi u toj poslovnici test centra minimalno 30 minuta pre zakazanog termina i da ponese validan lični dokument sa fotografijom. U ovom slučaju, to se odnosi prvenstveno na ličnu kartu, mada za identifikaciju može da bude korišćen i važeći pasoš ili vozačka dozvola. A ako je u pitanju biometrijski dokument, kandidat mora da ga ima i očitanog. Svi kandidati koji ne budu ispoštovali ovaj zahtev, te koji možda zakasne na polaganje, odnosno ne donesu važeći lični dokument, neće proći kroz proces identifikacije i samim tim neće biti u mogućnosti da u tom ispitnom roku polažu ispit broj 345 (70 - 345).\nNeposredno pre nego što počne polaganje ispita, ovlašćeno lice ovog test centra će sve prisutne kandidate da obavesti o pravilima koja oni moraju da poštuju. Ali, ukoliko se bude dogodilo da kandidat pokuša da pribegne bilo kojoj vrsti varanja ili zloupotrebe tokom ovog ispita, istog trenutka će biti najpre udaljen sa polaganja. A pošto se završi polaganje ispita broj 345 (70 - 345), ovlašćeno lice test centra sastavlja zapisnik o tom incidentu i zatim ga šalje centrali kompanije Microsoft. Stručni tim ove kompanije odlučuje o kazni za konkretnog kandidata, a u obavezi smo da naglasimo da je ova kompanija naročito poznata po strogom kažnjavanju kandidata koji varaju na ispitima. Tako, kazna može da podrazumeva kako zabranu za polaganje ovog ispita u određenom roku, tako i doživotnu zabranu polaganja svih Majkrosoft ispita, ali i oduzimanje sertifikata koje je kandidat možda ste kao pre polaganja ovog ispita. Uz to, ova kompanija ima pravo da zahteva da bilo koji kandidat ponovo polaže ispit broj 345 (70 - 345), ukoliko smatra potrebnim.\nSvaki kandidat koji želi da uloži žalbu na tok ispita, to može da učini, ali tek po njegovom završetku, kako ne bi ometao druge kandidate.\nPolaganjem ovog ispita, kandidat će da stekne MCSE sertifikat u oblasti Messaging, a u obavezi je da 3 godine nakon toga pristupi procesu resertifikacije i to u skladu sa pravilima koja važe u tom trenutku. Za sada, taj proces podrazumeva da kandidat treba da položi jedan ispit u kome se nalaze zahtevi vezani za sve novosti u oblasti provere, a koje su prisutne od trenutka kada je on položio konkretan ispit. Takođe, oni treba da znaju da se i ovaj ispit odvija na engleskom jeziku i da imaju ukupno 170 minuta za rešavanje ispitnih zahteva, a od čega je pola sata određeno najpre za čitanje, a zatim i za razumevanje pročitanih pitanja, dok je 140 minuta određeno za njihovo rešavanje. Svi oni kandidati koji ne budu izvršili proces resertifikacije u skladu sa navedenim pravilima, će morati da snose posledice, a u smislu da će njihov sertifikat dobiti status neaktivnog, što dalje znači da neće biti upotrebljiv.


21.5.2015. (Tanjug) - Snažan parlament je temelj borbe protiv korupcije, a njegova uloga je da promoviše nultu toleranciju na korupciju, poručeno je danas na Međunarodnoj konferenciji u Beogradu.\nBEOGRAD - Snažan parlament je temelj borbe protiv korupcije, a njegova uloga je da promoviše nultu toleranciju na korupciju, poručeno je danas na Međunarodnoj konferenciji u Beogradu.\nNa početku dvodnevne konferencije - "Transparentnost i odgovornost za delotvoran nadzor: uloga parlamenta" - učesnici su ocenili da parlamentarci imaju vodeću ulogu u podizanju svesti o važnosti borbe protiv korupcije u svakom društvu kroz donošenje zakona i unapređenje nadzorne funkcije nad trošenjem budžetskog novca.\nOlgica Batić, poslanica i predsednica GOPAC-a u Srbiji, nacionalnog ogranka Globalne organizacije za borbu protiv korupcije, rekla je da su jake institucije temelj borbe protiv korupcije koja je jedna od najvećih opasnosti i izazova.\n"Parlamentarci treba da pošalju poruku da su ujedinjeni u nameri da se uhvate u koštac sa svim izazovima i jačaju nadzor nad izvršnom vlašćću", navela je Olgica Batić.\nNavodeći da je korupcija najveća pošast u svetskim razmerama, Batić kaže da je cilj konferencije, koja je okupila i parlamentarce iz sedam država regiona, da se učini korak dalje i udruže napori u borbi protiv korupcije.\nPotpredsednik parlamenta i predsednik skupštinskog Odbora za finansije Veroljub Arsić rekao je da je zadatak parlamenta da kontroliše trošenje budžetskog novca i da svaki parlament treba da promoviše princip otvorenosti u radu i pozivanja na odgovornost.\nNavodeći važnost suzbijanja korupcije na svim nivoima vlasti i segmentima društva, Arsić je naveo da obezbeđivanje veće transparentnosti treba da bude briga svakog parlamenta, kao i pozivanje na princip odgovornosti za javno izgovorenu reč.\nArsić kaže da je Poverenik za informacije od javnog značaja ocenio da je Skupština Srbije najotvorenija instituciju u državi, navodeći da izvršna vlast mora da bude podrvrgnuta stalnom nadzoru parlamenta i nezavisnih tela.\nStalna koordinatorka UN i stalna predstavnica UNDP-a u Srbiji Irena Vojačkova Solorano navela je da bez snažne političke volje nema efikasne borbe protiv korupcije.\nPrema njenim rečima, UNDP pruža pomoć kako bi se radilo na jačanju nadzorne funkcije parlamenta, unapređenju javnih institucija na nacionalnom i lokalnom nivou i otvaranju portala na kojima će moći da se prati javna potrošnja.\nSolorano je navela da događaji poput današnje konferencije imaju za cilj jačanje položaja parlamenta i unapređenje njegove nadzorne funkcije.\nNavodeći da su transparetnost i odgovornost ključni ciljevi, Solorano je izrazila nadu da će se na konferenciji čuti nove ideje o unapređenju borbe protiv korupcije.\nIzabel Perih iz Švajcarske agencije za razvoj i saradnju rekla je da snažan parlament nije samo preduslov za demokratski razvoj nego je od vitalnog značaja za finansijsku kontrolu izvršne vlasti.\nPerih je rekla da je Švajcarska, zahvaljući jakim institucijama, a posebno parlamentu, jedna od zemalja sa najmanjim stepenom korupcije, navodeći da je prema podacima organizacije Transparentnost Internešnal na sedmom mestu na listi od 177 zemalja, sa najmanjom korupcijom.\nGOPAC u Srbiji formiran je 2013. godine i čine ga i sadašnji i biviši poslanici iz različitih političkih stranaka.\nKrajnji cilj današnje konferencije, na kojoj su se okupili parlamentarci iz jugoistiočne i istočne Evrope i Centralne Azije, jeste stvaranje regionalnog ogranka GOPAC-a kroz potpisivanje Memoranduma o saradnji između parlamentaraca.\nTim memorandumom, čije potpisivanje je najavljeno za sutra, biće uspostavljena zajednička platforma za saradnju uz podršku UNDP, sa ciljem da se omogući razmena najboljih ipraksi, saradnje i koordinacije u vezi sa promovisanjem principa tarnsparentnosti, odgovornosti i nadzora parlamenta nad javnim finansijama.\nOlgica Batić je, u pauzi konferencije, rekla novinarima da će regionalni ogranak GOPAC-a biti formiran u dogledno vreme, navodeći da će memorandum biti potpisan sa nacionalnim ograncima GOPAC-a u Albaniji i Azerbejdžanu.\nStalna koordinatorka UN i stalna predstavnica UNDP-a u Srbiji Irena Vojačkova Solorano rekla je novinarima da parlamentarci treba jedni od drugih da uče i razmenjuju iskustva u borbi protiv korupcije.\nTo je, navela je, dobro za jačanje demokratije, najavljući da će UNDP nastaviti da podržava parlamentarce u Srbiji, kao i održavanje ovakvih regionalnih događaja.


Karijera po meri mladih - unapređenje metodologije za merenje efekata karijernog vođenja i savetovanja - Istraživačke aktivnosti\nProjekat "Karijera po meri mladih - unapređenje metodologije za merenje efekata karijernog vođenja i savetovanja" nastoji da doprinese unapređenju položaja i zapošljivosti mladih u Srbiji kroz dalji razvoj sistema karijernog vođenja i savetovanja zasnovanog na efektima i potrebama mladih. Projekat se nadovezuje na rezultate projekta "Karijera po meri mladih - podizanje kapaciteta kancelarija za mlade za pružanje usluga i merenje efekata karijernog vođenja i savetovanja po zapošljivost" koji je uz podršku Ministarstva omladine i sporta Beogradska otvorena škola implementirala tokom 2013. i početkom 2014. godine.\nTokom projekta biće sprovedeno ponovljeno merenje zapošljivosti mladih u skladu sa unapređenom metodologijom i to putem moderne onlajn baze za praćenje efekata karijernog vođenja i savetovanja. Imajući u vidu procenat nezaposlenih mladih u Republici Srbiji i činjenicu da je prethodni projekat dao rezultate po kojima su mladi korisnici usluga karijernog vođenja i savetovanja u većoj meri zapošljivi ali i radno angažovani od mladih koji te usluge nisu dobijali, cilj projekta je da potvrdi postojanje dugoročnih efekata usluga KViS po zapošljivost mladih, pomogne dalje unapređivanje ovih usluga, ali i kreiranje strategija i mera u oblasti omladinske politike. Tokom projekta mladim učesnicima istraživanja - merenja, ali i drugim mladim osobama iz Srbije, biće na raspolaganju usluge onlajn karijernog informisanja i onlajn karijernog savetovanja. Mladima iz Obrenovca koji se budu uključili u projekat biće dostupna i psihosocijalna podrška.\nProjekat će biti realizovan u periodu od septembra 2014. do januara 2015. godine, uz podršku Ministarstva omladine i sporta Republike Srbije.